21:45 / 04.11.2020 408\nРасули акрам, Ҳабиби муҳтарам, Набиййи мукаррам, Расулуллоҳ руҳий ва руҳу-л-оламина фидоҳу, соллаллоҳу алайҳи ва салламнинг минбарларини ушлаб, кўзга суртиб табаррук қилиш, шунингдек, муборак ҳужралари деворлари ва эшикларини, муборак қабрларини ушлаш ва қўлни силаб юзга суртиш, қучоқлаш асло ширк эмас. Афсуски, салафий-ваҳҳобийлар чиққанидан сўнг бу ишларни ширк деб баҳолаш оммалашди. Ҳатто айрим аҳли суннат ва жамоатда мустаҳкам турган уламолар ҳам кўп изланиб, сўраб-суриштирмасдан, уларнинг гаплари таъсирига тушиб бу ишни ширк дейишларини эшитиб қоламиз. Аслида у ширк эмас! Зотан, ширк дегани Аллоҳ таолодан бошқа бир илоҳни бор деб эътиқод қилиш ҳисобланади. Бировни ширк қилганликда айблаш эса уни куфрда айблашнинг айнан ўзгинасидир. Аҳли суннат ва жамоатнинг энг устувор таълимоти шуки, мўъмин-мусулмон бўлиб танилган бирор кимсани ҳуда-беҳудага куфрда айблаш – такфир қилиш асло мумкин эмас! Бинобарин, мазкур иш бўйича ҳам айрим маълумотларни билиб қўйган фойдадан холи эмас.\nАҳли суннат ва жамоатнинг буюк имоми Аҳмад ибн Ҳанбал раҳматуллоҳи алайҳи қабрларни табаррук қилиш ва ўпишни “Зарари йўқ!” деб баҳолаганлар. Жумладан, у зотнинг “Китоб ал-Илал” асарларида қуйидаги ибора мавжуд:\nسألته عن الرجل يمسّ منبر النبى صلى الله عليه و سلم و يتبرّك بمسّه و يقبّله و يفعل بالقبر مثل ذلك او نحو هذا يريد بذلك التقرّب الى الله عزّ و جلّ فقال لا بأس بذلك\n“У зотдан (Имом Аҳмад раҳимаҳуллоҳдан) бир кимса Пайғамбар соллаллоҳу алайҳи ва салламнинг минбарларини ушласа,ушлаб табаррук қилса ва ўпса, бу ишни қабрларида ҳам қилса ёки шунга ўхшаш қабрларда қилса, бу билан у Аллоҳ таолога қурбатни хоҳласа, нима бўлади, деб сўрадим. У зот: “Бунинг зарари йўқ!”, деб жавоб бердилар” (Аҳмад ибн Ҳанбал. Китоб ал-Илал ва маърифат ар-рижол. 3243-рақам. 2-жилд. / Таҳқиқ: Васийуллоҳ Аббос ас-Салафий. – Байрут: ал-Мактаб ал-исломий, 1988. – Б. 492.).\nПайғамбар соллаллоҳу алайҳи ва салламнинг минбарларини ушлаб, табаррук қилиш саҳобалар томонидан ҳам амалга оширилган. Жумладан, муҳаддис Ибн Абу Шайба раҳимаҳуллоҳ бундай нақл қиладилар:\nعن زيد بن الحباب قال حدثنى أبو مودود قال حدثنى يزيد بن عبد الله بن قسيط قال رايت نفرًا من أصحاب النبى صلى الله عليه و سلم إذا خلا لهم المسجد قاموا الى رمّانة المنبر القرعاء فمسحوها ودعوا قال و رأيت يزيد يفعل ذلك\n“Пайғамбар соллаллоҳу алайҳи ва салламнинг саҳобаларидан бир неча нафарини кўрганман. Қачон масжидда холи қолсалар, бўш турган минбарнинг думалоқ тутқасини силардилар ва дуо қилардилар. Ровий Язид ибн Абдулмалик раҳимаҳуллоҳнинг ҳам шундай қилаётганини кўрдим” (Ибн Абу Шайба, 4/16129).\nМазкур ҳадиснинг исноди саҳиҳдир. Демак, айрим саҳобалар ҳам Расулуллоҳ соллаллоҳу алайҳи ва салламнинг минбарларини табаррук қилиб силаганлар. Шунинг учун, фиқҳий манбаларда бу ҳақида алоҳида сўз юритилган. Жумладан, таниқли ҳанафий олими Камолиддин ибн ал-Ҳумом раҳимаҳуллоҳ “ал-Ҳидоя”га ёзган энг эътиборли шарҳи “Фатҳ ал-қадийр”да бундай деганлар:\nو كان السلف يستحبون أن يضع أحدهم يده على رمانة المنبر النبوى التى كان عليه السلام يضع يده عليها عند الخطبة و هناك الآن قطعة تدخل الناس أيديهم من طاقة فى المنبر اليها يتبركون بها يقال أنها من بقايا منبره عليه الصلاة و السلام\n“Салафи солиҳинлар қўлларини набавий минбарнинг тутқичига қўйиб олишни мустаҳаб санаганлар. Расулуллоҳ соллаллоҳу алайҳи ва саллам хутба пайтида қўлларини қўйиб турганлар. Ҳозирда эса одамлар минбарнинг пештоқидаги бир парчага қўлларини киритиб табаррук қиладилар. Уни Пайғамбар соллаллоҳу алайҳи ва салламнинг минбарларидан қолган қисми, деб айтишади” (Камолиддин ибн ал-Ҳумом. Фатҳ ал-қадийр. 2-жилд. – Миср: Амирия, 1897. – Б. 338).\nАҳли суннат ва жамоатнинг буюк имоми Аҳмад ибн Ҳанбал раҳимаҳуллоҳни инкор қилувчи қайсарларга қарата Имом аз-Заҳабий раҳимаҳуллоҳ юқорида келтирилган Имом Аҳмад раҳматуллоҳи алайҳининг ишларини ва “Зарари йўқ!” деган гапларини келтирар экан, бу ишларни ширк дегувчиларни бидъатчи хаворижлар деб атайдилар:\nقلت أين المتنطع المنكر على أحمد و قد ثبت أنّ عبد الله سأل اباه عمّن يلمس رمّانة منبر النبى صلى الله عليه و سلم و يمسّ الحجرة النبوية فقال لا أرى بذلك بأسًا أعاذنا الله و إيّاكم من رأى الخوارج و من البِدع\n“Мен айтаман: Имом Аҳмад раҳимаҳуллоҳни инкор қилувчи инжиқлар қаерда?! Дарҳақиқат, албатта, Абдуллоҳ ўз отаси (Имом Аҳмад раҳимаҳуллоҳ)дан Пайғамбар соллаллоҳу алайҳи ва слаламнинг минбарлари тутқичига қўл теккизган ва набавий ҳужрани силаган кимса ҳақида сўраганлари собит бўлган. Шунда, у зот: “Бунда бирор бир зарар кўрмайман!”, деганлар. Аллоҳ бизга ва сизларга хаворижлар ва бидъатчиларнинг фикрларидан паноҳ берсин!”(Шамсиддин аз-Заҳабий. Сийар аълом ан-нубало. 11-жилд. – Байрут: Муассаса ар-Рисола, 1982. – Б. 212).\nАбулфазл Абдуллоҳ ибн ас-Сиддиқ ал-Ғуморий ал-Ҳасаний раҳимаҳуллоҳ “ар-Радд ал-муҳкам ал-матин” асарларида қуйидагиларни айтадилар:\nقال الحافظ العراقى أخبرنى الحافظ أبو سعيد العلائى قال: رأيت فى كلام ولد أحمد بن حنبل فى جزء قديم عليه خط ان ناصر و غيره من الحفاظ أن الإمام أحمد سئل عن تقبيل قبر النبى صلى الله عليه و آله و سلم و تقبيل غيره فقال لا بأس بذلك فأريناه ابن تيمية فصار يتعجب من ذلك و يقول عندى أحمد جليل يقول هذا قال و اى عجب فى ذلك\n“Ҳофиз ал-Ироқий раҳимаҳуллоҳ айтади: менга Ҳофиз Абу Саид ал-Алоий раҳимаҳуллоҳ бундай деб хабар берганлар:\n“Мен Аҳмад ибн Ҳанбал раҳимаҳуллоҳнинг ўғлининг эски тўпламидаги гапини кўриб қолдим. Ибн Носир раҳимаҳуллоҳ ва бошқа ҳадис ҳофизлари ёзишича, Имом Аҳмад раҳимаҳуллоҳдан Пайғамбар соллаллоҳу алайҳи ва салламнинг қабрларини ва бошқа нарсаларини ўпиш ҳақида сўралди. У зот: “Бунинг зарари йўқ!”, дедилар. Шунда, уни биз Ибн Таймия раҳимаҳуллоҳга кўрсатдик. У бундан ажабланди ва “Имом Аҳмад менинг олдимда буюк имомдир. Шуни айтибдиларми?!”, деди.\nАслида, бунинг нимаси ажабланарли?!” (Абулфазл Абдуллоҳ ибн ас-Сиддиқ ал-Ғуморий ал-Ҳасаний. ар-Радд ал-муҳкам ал-матин. – Миср, 1955. – Б. 273).\nЯна “ар-Радд ал-муҳкам ал-матин”да Ибн аз-Зикрий раҳимаҳуллоҳнинг “Ҳамзия” шарҳидан қуйидаги иқтибос келтирилган:\nعن يحيى بن سعيد شيخ الإمام مالك أنه حين أراد الخروج الى العراق جاء الى المنبر النبوى فمسحه\nو نقل عن ابن أبى الصيف و المحب الطبرى جواز تقبيل قبور الصالحين\n“Яҳё ибн Саид раҳимаҳуллоҳ Имом Молик раҳматуллоҳи алайҳидан нақл қилишича, у зот Ироққа чиқишни хоҳлаган вақтларида, набавий минбарнинг олдига келиб, уни масҳ қилганлар. Ибн Абу-с-Сайф раҳимаҳуллоҳ ва Муҳибб ат-Табарий раҳимаҳуллоҳ кабилардан солиҳ зотларнинг қабрларини ўпишнинг жоизлиги нақл қилинган” (Абулфазл Абдуллоҳ ибн ас-Сиддиқ ал-Ғуморий ал-Ҳасаний. ар-Радд ал-муҳкам ал-матин. – Миср, 1955. – Б. 273).\nЮқоридаги иқтибосларни келтиришдан мақсад қабрларни силаб табаррук қилиш ширк эмаслигини элатиш, холос. Бироқ, ушбу иш тўрт мазҳаб уламолари наздида ҳам макруҳи таҳримий деб баҳоланиб келади ва фикхдаги «садди заройеъ» коидасига кура — ширкнинг олдини олиш максадида мусулмонлар оммасини бундан қайтарилади. Жумладан, ҳанафий мазҳабининг таниқли олими Али ал-қори раҳимаҳуллоҳ ҳажга оид асарларида бундай деганлар:\nو لا يمسّ عند الزيارة الجدار اى لأنه خلاف الادب فى مقام الوقار و كذا لا يقبله لأن الإستلام و القبلة ن خواص بعض أركان الكعبة و القبلة و لا يلتصق به اى بالتزامه و لصوق بطنه لعدم وروده و لا يطوف اى و لا يدور حول البقعة الشريفة لأن الطواف من مختصات الكعبة المنيفة فيحرم حول قبور الأنبياء و الأولياء و لا عبرة بما يفعله العامة الجهلة و لو كانوا فى صورة المشائخ و العلماء و لا ينحنى و لا يقبل الأرض فانه اى كل واحد بدعة اى غير مستحسنة فتكون مكروهة و أما السجدة فلا شكّ أنها حرام فلا يغتر الزائر بما يرى من فعل الجاهلين بل يتبع العلماء العاملين\n“Зиёрат пайтида деворни силамайди. Чунки, бу виқор мақомидаги одобга хилофдир. Шунингдек, уни ўпмайди ҳам. Зотан, силаб-сийпаш, ўпиш Каъба ва қибланинг айрим рукнларига хос бўлган ишдир. Унга ёпишмайди ҳам. Бу борада ҳадислар йўқлиги боис қорнини ёпиштирмайди. Тавоф ҳам қилмайди. Яъни, шарофатли бинонинг атрофини айланмайди. Чунки, тавоф юксак Каъбанинг ўзига хос амалларидан биридир. Демак, анбиё ва авлиёларнинг қабрлари атрофини айланиш ҳаром бўлади. Жоҳил авомларнинг қилаётган ишларининг ибрати йўқ. Гарчи улар машойих ва уламо суратида бўлсалар ҳам! Эгилмайди, ерни ўпмайди. Чунки, буларнинг ҳар бири бидъатдир, яъни яхши кўрилмаган ишдир! Демак, улар макруҳ бўлади. Саждага (қабрлар олдида сажда қилишга) келсак, унинг ҳаром эканига шак-шубҳа йўқ! Зиёратчи жоҳилларнинг қилмишларига алданиб қолмасин, балки амал қилувчи уламоларга эргашсин!” (Али ал-қори. ал-Маслак ал-мутақассит фи-л-мансак ал-мутавассит. – Миср: ал-Кубро, 1871. – Б. 293).\nГарчи аҳли суннат ва жамоатнинг ҳаққоний уламолари ва ҳимоячи олимлари Аҳмад ибн Ҳанбал раҳимаҳуллоҳ, Имом Молик раҳимаҳуллоҳ ва Муҳибб ат-Табарий раҳимаҳуллоҳ каби зотлардан қабрларни табаррук нуқтаи назаридан ўпиш ва силашнинг жоизлиги ҳақида бир ривоят келган бўлса-да, бироқ, тўрт мазҳаб уламолари қабул қилган ва фатво берган ҳукмлари қабрларни ўпиш ва силашдан сақланишдир. Айниқса, авомни бу хилдаги ишлардан сақламоқ даркор. Бироқ, билиб қўйиш керакки, бу иш асло ширк деб баҳоланиши керак эмас. Зотан, ширкнинг асл таърифи ва моҳиятини билиб олиш керак. Ҳар нарса ширк бўлиб қолавермайди. Акс ҳолда, юқорида номлари тилга олинган буюк уламоларни айблаш ва қоралашга сабаб бўлиб қолади.\nҲанафий мазҳабига кўра Витр намози\n705 14:40 / 21.12.2020\n194 20:26 / 28.10.2020\nУЛУҒ ЗОТЛАРНИНГ ҚАБРЛАРИ ОЛДИДА ДУОЛАР МУСТАЖОБ БЎЛАДИ!\n205 21:15 / 15.10.2020


Виталий Чуркин қўққисдан вафот этди\n22:26 / 20.02.2017\nҚўшимча қилинишича, у иш вақтида жон берган. Вазирлик Чуркиннинг оила аъзолари ва яқинларига ҳамдардлик билдирган.\nЧуркин 1952 йилда Москвада туғилганди.\nУ дипломатик фаолиятини 1974 йилда бошлаган, 1992-1994 йилларда РФ ТИВ раҳбарининг ўринбосари сифатида ишлаган. 1994-1998 йилларда Россиянинг Бельгия қироллигида элчиси, 1998-2003 йилларда Россиянинг Канададаги элчиси бўлган.\n2006 йилнинг 8 апрелидан Россиянинг БМТ ва Хавфсизлик Кенгашидаги махсус вакили сифатида фаолият кўрсатиб келаётганди.


Kutubxona - Elke Haydenrayh. Erika (hikoya) / Kiril\nSiz shu sahifadasiz: Elke Haydenrayh. Erika (hikoya) / Kiril\nМуаллиф Элке Ҳайденрайҳ\nАсар номи Эрика (ҳикоя)\n- Элке Ҳайденрайҳ\nТаржимон Ҳафиза Қўчқорова\nЁхуд ҳаётнинг сирли маъноси\nБутун йил давомида худди телбалардек ишладим ва ўзимни Рождество байрамидан олдин бўм-бўш, куйиб кул бўлган мисоли, худди кимдир қаттиқ калтаклагандек ҳис қилардим. Кўп пул ишлаб топганимга қарамасдан бу йил мен учун қўрқинчли бўлди. Гўё яшашни унутдим шу йилда...Дўстларимни ҳам унутиб қўйгандим, таътилга ҳам чиқмадим, йўл- йўлакай овқатланадиган одат чиқардим, салат, питстса ёки уйдалигимда бир-иккита тухум қовуриб телевизор олдида ўтириб олиб еб олардим. Баъзида бир неча кун ҳеч нарса тановвул қилмасдан фақатгина вино, кофе ва чой ичиб, худди сувга тушган мушукдек шалпайиб ётардим. Менга келган хатларни ҳатто очиб ўқимасдим, телефоним жиринглаганида, гўшакни кўтариш малол келарди, орзусиз, жонсиз бир одам эдим. Рождество байрамидан бир неча кун олдин навбатдаги 16 соатлик иш кунидан кейин уйга қайтиб, уст-бошимни гиламга ташлаб, зўрға нафас олаётганимда тўсатдан телефон жиринглаб қолди. Бу худди тирикликнинг ташқаридан менга англатиши мумкин бўлган энг сўнгги ишорасидек эди. «Ҳа» дедим, бироқ оҳангим худди «Ёрдам беринг!» дегандек эди.\nБу Франтс эди, у менга Лугано шаҳридан қўнғироқ қилаётганди. Франтс билан мен бир неча йил бурун бир қанча вақт бирга яшадик, кейин эса худди ҳеч нарса бўлмагандек ажралишдик ва иккаламиз ҳам оилали бўлдик. Тақдир тақозоси билан иккаламизнинг ҳам турмушимиз бўлмади, у Луганода яшаб қолди, мен эса Берлинда.\nФрантс Луганода мухандис бўлиб ишлай бошлади, биз бир-биримизга откриткалар жўнатиб турдик. Баъзан унинг онасини учратиб қолардим, у гўё мени кўрганидан хурсанддек ва бизни бирга бўлишимизни истагандек эди. У менга ўғли ҳақида бироз гапириб бергандек бўларди, бироқ оналар ўз фарзандлари ҳақида ҳамма нарсаларни ҳам билаверишмайди. У менга фақатгина Франтснинг аҳволи яхши эканлиги, яхшигина пул топаётгани, бироқ ўзи ҳали Луганода бўлмаганлигини айтиб берди.\n«Салом, Бетти,» деди Франтс телефонда менга Луганодан қўнғироқ қилиб. Мени «Бетти» деб чақирадиган ягона одам ҳам у эди. Исмим Элизабет, аммо асл исмим билан фақат онам чақиради. Отам Лиза деб, мактабдагилар Элли, эрим эса Лилли деб атарди. Баъзида ўзим ҳам асл исмим нима эканлигини билмай чалкашиб қоламан ва ўзимни ўзим иккинчи исмим Вероника деб атайман. Фақат Франтс учунгина мен Бетти бўлиб қолгандим... Чуқур нафас олиб, этигимни ечарканман «Эҳ, Франтс» дедим.\n— Овозинг яхши эмас,- деди у. -Тинчликми?\n— Ўлганман, деб ўйлаган эдим. Чимдилаб кўр-чи?!\n— Бунинг учун яқинроқ келишинг керак,- деди Франтс, - айнан шунинг учун қўнғироқ қилаяпман аслида...\nКўзларимни юмдимда, иккаламиз бирга яшаган болохонадаги уйимизни эсладим. Франтс кичрайтирилган саҳна қурган эди, саҳнанинг ўзида бизнинг иккита оғмахон (ғалла ўсимликларига зарар етказувчи инларда яшайдиган кемирувчи ҳайвон) Кайн ва Абел яшашарди. Улар саҳнанинг кичкина балконидан чиқиб келишарди.\nПластинка қўйиб Донна Анна ариясини мароқ билан эшитар ва кўп спиртли ичимлик ичардик. Ўша уйчамизда иккаламиз ўз ишларимизни бажарардик ҳам. У ўзининг саҳна учун тайёрланган расмлари устида ишлар, мен эса газета учун мақолалар тайёрлардим. Иш давомида шунчалик кўп турли хилдаги спиртли ичимликларни, масалан арча уруғи солинган ароқ, вино, текилла ичар эдикки, ҳозир мен нуқул, ўша пайтларда қандай қилиб ўрнимиздан турганимиз ҳақида ўйлайман, ким, қачон бўшаган шишаларни ташлаб келган, мушугимиз ҳақида ғамхўрлик қилишга қачон вақт топганмиз ўшанда, билмайман. Оғмахонлардан бири кейинчалик креслонинг чарм қопламаси ва суянчиғи орасида тиқилиб қолиб ўлиб қолибди, биз уни сасий бошлаганидан кейингина сезиб қолдик. Ўшанда биз ҳатто нонуштага ҳам ароқ ичишни бошлаган кезларимиз эди. Шу воқеадан таъсирланиб, уйда тартиб- қоида ўрнатмоқчи бўлдик. Вино соат 16 дан кейин, ароқ соат 20 дан кейин, текилла эса 10 дан кейин. Бироқ бу тартиб ҳам узоқ давом этмади.\n— Рождество байрамига меникига Луганога келсанг чи,- деди Франтс.\n— Нега энди боришим керак экан?- дедим - у, ичимдан хурсанд бўлдим, аммо буни сездирмасликка ҳаракат қилардим. - Нима менсиз яшай олмайсанми?\n— Сенсиз жуда зўр яшай оламан,- деди Франтс, - қайтиб кетганингдан кейин қанчалик хурсанд бўлишимни биласанми?\n— Мен ҳали бирор марта ҳам Луганода бўлмаганман.\nЛугано қандай ўзи?- сўрадим ундан, Даҳшатлими?\n-Қўрқинчли,- жавоб берди Франтс.- Печакгуллар билан ўраб олинган , олдида палмалар бор эски уйлар, сиренларнинг ёқимсиз иси, ҳамма ёқда самбитгулларнинг бадбўй ҳиди, даҳшатли кўл, ўртасида қўрқинчли тепаликлари билан . Шундай бўлса-да ўйлаб кўрасанми?\n— Ўша ерда бўлган пайтимда мен билан тортишишга ваъда берсанг, майли, борганим бўлсин!\n— Чин сўзим, шундай қиламан.\n— Ажойиб,- дедим мен, аммо мен аллақачон ўлганимни унутма. Луганогача етиб боришимга ишонмайман, ўз уйимнинг ошхонасигача етиб боролмаяпман-ку.\n— Милангача самолётда келасан, ундан кейин бир соат поездда Луганогача. Мен сени кутиб оламан.\n— Йўқ, мени кутиб олма. Бахтим кулиб боқиб, самолёт қулаб тушса...кутганинг зое кетади.\n— Яхши фикр,- деди Франтс. -Мен поезд шиналари тагига катта бир дарахтни қулатаман,сен ўтирган поезд ҳам йўлидан чиқиб кетади, бунга нима дейсан?\n-Зўр...- дедим мен ва тўсатдан йиғлашга тушдим. Шу пайт томдан йиқилиб ҳалок бўлган мушугимиз ҳақида ўйладим, шундай бўлмаслиги ҳам мумкин эдику... Мушугимиз томларда юришга ўрганган эди, кичкина балконимиздан мен уни кўпинча баланд мўри олдида семиз каптарлар ўзларига ошён қилган телевизор антеннаси олдида қуёшда тобланиб турганини кўрардим. Бир куни у мўрининг гирдобига тушиб қолиб, ўзини ўнглай олмай қолади ва беш қават пастга қулаб тушди. Қимирламай пастда ётганини кўрганим заҳоти ўзим ҳам қимирлашга бемажол қолдим.\nНиҳоят, Франтс пастга тушиб, узоқ вақт қайтиб келмади. Биз мушук ҳақида бошқа гаплашмадик. Ўша пайтларда номигагина бирга яшаётгандик. Бир - биримизга беадаблик қилардик, суҳбатларимиз фақат пичингдан иборат эди, ҳурматсизлик қилишдан нарига ўтолмасдик. Ҳар иккимиз ҳам бундан азоб чекардик, бироқ бу ҳолатни ўзгартиришга қурбимиз етмасди.\n— Борсам, сен мени танимайсан,- дедим мен. - Жуда қариб, хунуклашганман, сочларим бутунлай оқариб кетган.\nМен иягимни баланд кўтариб ўрнимдан турдимда, кейин мувозанатимни йўқотмаслигим учун яна ўзимни креслога отдим.\n— Сен доим хунук бўлгансан, буни сенга айтгим келмас эди. Мен эса ҳамон ўша сен билган келишган йигитман.\n— Яхши. Рождестводан бир кун олдин борсам керак. Агар бирор нима учса.\nУ хурсанд бўлгандек туюлди ва мен ҳам ўзимни бир оғир юкдан халос бўлгандек сездим.\nКўзларимни юмиб ярим ёки бир соат қимирламасдан креслода ўтирдим. Мен яшайдиган уйдаги бошқа квартиралар эшикларининг очиб-ёпилишини, эркаклар овозини, тез-тез одимлаб бораётган қадам товушларини, қувурлардаги сув қайнаганидан кейин чиқарадиган давомли шовқинларни тинглаб ётдим. Луганони юмалоқланган қор ичидаги қизил томли воҳадек тасаввур қилдим.\n24 декабр куни эрта тонгданоқ бир- иккита иссиқ кийимларимни, кўзойнагимни , муфтамни (аёлларнинг қишда икки ёқдан икки қўлни тиқиб юрадиган енгчаси) олдим. Бир жуфт мустаҳкам пояфзал, ўчиб кетган атиргул нусхали эски қора байрам кўйлагимни, китоблар ва ҳар гал саёҳатга чиқсам менга ҳамроҳлик қилувчи будилнигимни сумкамга жойлаб, Франтс учун Элзас ханталини харид қилиш истагида энг яхши дўконлардан бирига йўл олдим. У ердаги бўлимлардан бирида ханталларнинг юздан ортиқ турлари мавжуд: шиша идишларда ҳам, кичикроқ пластик идишларда ҳам, ўткирлари, нордонлари, ширинроқ таъмлилари, оч сариқ рангдан токи тўқ жигар ранглиларигача, кремли ҳамда қумоқланганлари. Ғарбнинг иллатларини ўзида жамлаган шаҳарликлар Берлиннинг чидаб бўлмас ҳавойи, мудроқ, алдамчи кибрлари билан бирга ханталнинг юзлаб тури сотиладиган шу савдо марказига оқиб кираётган эди. Дунё олов ичида қолган бир пайтда, заминнинг қайсидир жойларида уруш авжга минган, одамлар оч ва бир- бирларини қонини тўкаётган бир пайтда, миллионлаб одамлар қочоқликда, бошпанасиз юрганларида, қанчадан- қанча болалар кўчаларда ўлиб кетишаётган пайтда, Берлин юзлаб хантал турлари ичидан ўзига маъқулини танлаш билан овора, кечки овқат дастурхонига бундоғроғи бўлса нима бўпти?!\nМен эса ҳали танлаб улгурмадим. Аксинча хантал танлаш учун лифтдан юқорига кўтарилиб, шу беадаб кесатиқ билан гапирадиган одам учун умримнинг бемазмун кунларию, тунларини бирга ўтказган одам учун Элзаснинг кичик идишларда сотиладиган ханталини сотиб олган бўлар эдим, агарда биринчи қаватда турган чўчқага нигоҳим тушмаганида.ЭРИКА.\nУ худди одамдек кўринди кўзимга, негалигини билмайману, негадир уни «Эрика» деб атагим келди, миямга келган дастлабки фикр шу эди. Чўчқа бамисоли инсон эди, исми Эрика, бироқ чўчқа. У деярли одам бўйи билан баравар .У оч пушти юнгли, мустаҳкам тўқ пушти оёқлари, семиз бошли, бироз очилган оғзи, юмшоқ қулоқлари, тасаввур қилиб бўлмайдиган ишонч тўла нигоҳида балққан сахийлик, қизиқувчанлик, бошқа томондан бироз қувлик сезилиб турган, худди «Қаердан шунча ҳаяжон, бундай қилма, шундай бўлганда, келиб менга разм сол, мен бор- йўғи бир пушти юнгли чўчқа, бироқ аминманки, ҲАЁТнинг сирли маъноси менда» дея тангадеккина мовий кўзларини сизга тикарди. Ҳеч иккиланмасдан кредит карта орқали чўчқа учун 678 марка тўладим. Сумкамни орқамга осиб олдим, Эрикани эса икки қўллаб ушлаб, қорнимга тираб кўтариб олишимга тўғри келди. У ҳайрон қоларли даражада енгил эди, бироқ беҳад семиз ва бархатдек юмшоқ эди. Эриканинг олди оёқларини елкамга осилтириб, орқа оёқларини белимнинг ўнг ва чап томонларига қўйиб олдим. Унинг боши кўм-кўк кўзлари билан чап елкам оша боқиб турарди, сотувчи аёл: «Яна битта силасам майлими?» деди.\nАёл чўчқанинг қулоқларини авайлаб силаб қўйди.\nКўчада одамлар бизни кўришгани заҳоти бир текис бўлиб, йўл беришар, бизни ўтказиб юборишарди. Рождестводан олдин харид қилишнинг сўнгги соатлари бўлгани боис, одамлар хариддан тўйган, анча ҳорғин, тайёргарлик ишларидан асабийлашган. Байрамдан кейинги кунда гўё ҳавога учгандай туюлган оилавий бюджет инқирози хавфидан қўрқув чулғаб олган эди одамларни. Шунга қарамай ким Эрикани кўрса, табассум қиларди. Савдо маркази эшиги олдида туриб, марказ эшигидан эсиб турган иссиқ ҳавода исинаётган гадой бир қўли билан яширинча Эриканинг орқасини силаб қўйди.\nКўчага чиқиб, такси олмоқчи бўлдим. «Эй худойим, бунча чиройли, болангиз хурсанд бўладиган бўпти!» деди бир қари аёл ва ўта эҳтиёткорлик билан қўлини Эриканинг бошига қўйди. Мен 38 ёшли Франтс исмли «бола»нинг совғалар столидан мана шу чўчқанинг жой олиши ҳақида ўйладим. Таксичи бошини ирғаб: «Баъзи бировлар учун шунча пулга шуни сотиб олиш ҳеч нарса эмас» деди энсасини қотириб. Мен уни ҳайдовчининг ёнига ўтқазиб қўйдим. Унинг оёқлари ўтиргичдан пастда турарди. У кўк кўзлари билан Берлиннинг йўл ҳаракатини кузатар, ким ўзар жангида ғолиб бўлмоқ истагида елаётган машиналарга мантиқсиз боқар эди. Эриканинг орқасида ўзимни хотиржам ҳам ҳимояланган сездим.\nТакси светофорлар ёки тиқилинчда тўхташи лозим бўлганда, ёнма-ён кетаётган таксичилар устимиздан кулиб бизга қараб сигнал чалишар, кулишар, қўл силкитишар, узоқдан бўса ҳадя этишарди. Бу ҳолат такси ҳайдовчисига завқ бағишларди. «Ҳа», деб улар томонга бир қараб вайсаб қўярди, «Чўчқа транспорти», дерди у ва бошқа ҳайдовчиларни ўзига тортаётганидан мароқланарди. «Бу қанча тураркан?» сўради у мендан, таксидан тушаётиб пул тўлаётганимда, мен: «Билмайман, бу менга байрамга совға», деб алдаб қўя қолдим, мен унга нархини айтишга уялдим.\nОдатда сумкамни ўзим билан самолёт бортига олардим, энди эса икковини – Эрика ва сумкам билан бортга чиқишга рухсат этилмайди. Шунинг учун сумкамни самолёт юкхонасига топширдим. Эрика самолёт бортидаги тор, тўла юкхоналарга ҳам сиғмади, шунинг учун биринчи марта ажралишимизга тўғри келди. Стюардесса уни 1-классдаги бўш ўринга ўтқазиб қўйди, камарларни тақди ва мени огоҳлантириб ҳам қўйди: «Жаноб» ўзини яхши ҳис этаяпти». «У «хоним». Исми Эрика», дедим. Стюардесса қиз менга мулойим ва маъносиз боқиб қўйди ва тез одимлаб кетди. Менга эса Эриканинг юмшоқ юнги, мулойим нигоҳи етишмасди. 1- ва 2-классни ажратиб турувчи пардалар туширилганда, Эрикани кўра олмаётганимдан нақ саросимага тушдим.\nКўзларимни юмиб болалигимни, болалар уйидаги дастлабки кунларим ҳақида ўйладим. Касал ўпкаларим туфайли мен Боркумга жўнатилгандим. Ўшанда 9 ёш эдим, поезд ойнаси олдида туриб, йиғлаётганимда онамнинг охирги сўзини эшитгандим: «Аҳмоқлик қилмагин, бошқа болалар бақириб йиғлашмайди, ахир».\n«Ҳа, онажон, фақат суюкли бўлган болаларгина йиғлашади ва улар камида тўрт ҳафтада бир марта кўриша олиш имкони бўлганида, оналари енгил нафас оладиган болаларгина йиғлайдилар. Менинг йиғим боиси эса бир куни қайтиб келганимда, онам уйда бўлмаслиги ва билдирмасдан бутун умрга қочиб кетиши мумкинлигига ишончим комиллигида эди».\nОтам менга асал рангидек тўқ сариқ юнгли, жигарранг шиша кўзли айиқ жўнатганди. Уни Фриттс деб атагандим ҳамда юзларимга маҳкам босиб, тўйиб-тўйиб йиғлар, унинг юнгларига кўз ёшларим ва мишиғимни оқизардим.\nЭрика билан ҳам худди шундай қилмоқчи бўлгандим, бироқ Эрика 1-классда учиб кетаяпти. Онам билан бирор марта бўлса-да хайрлашганимни, унга бирор марта ҳам байрамларда хуш кайфият тилаганимни эслай олмайман. Шундай қилсам, онам бунга эътибор бермаган ҳам бўлармиди. Майли, ҳали ҳам бўлса, онаизоримга Луганодан қўнғироқ қилишим мумкин.\nФранкфуртда Эрикани яна ўзим қабул қилиб олдим, Миланга учаётган самолётнинг чет элликлар рўйхатдан ўтадиган залига ўтаётганимда Эрикани маҳкам бағримга босдим.\nЧарм қопламали ўриндиқларда, хромли (хром-оч кулранг тусли қаттиқ химиявий элемент) стулларда, жомадонларда, полларда, хуллас ҳамма жойда навбатдаги учиш рейсини кутаётган чарчаган одамлар жойлашиб олган эдилар: улар орасида саллали ҳиндлар, юпқа, ҳарир рўмолли аёллар, соф пахтадан кийим кийган қора танлилар, ҳарбий японлар, текис бошли кореяликлар, озғин, мўйнали камзул кийган кекса ҳамда гротеск услубида соч турмаклаган америкалик аёллар, егулик тановвул қилиб ўтирган, ўқиётган, йиғлаётган, ухлаётган, оналари тиззасидаги, оталар қўлидаги, қўғирчоқ ёки кичкина жомадонлар билан куймалашаётган, вагонлар ойналари олдида турган ёки вагондан вагонларга ўтиш жойида ўрнашиб олган болалар, соқовдек жим ва Рождество уларга ҳеч нима ваъда қилмаётганидан ғамгин болалар ҳам бор.\nҲаво илиқ ва бўғиқ эди, вагон йўлаги шовқин билан тўлиб кетди, ҳеч ким хушчақчақ ёки бахтиёр кўринмасди. Илоҳий тун (Рождество байрамидан бир кун олдинги «Ҳеилиге Абенд») да қалб тубидаги туйғулар юзага чиқади ва айни шу дамда ҳаётимда Эрика пайдо бўлди. Одамлар унинг оч пушти қорнини кўришлари учун мен уни орқа томонидан ушлаб олдим, шу тариқа унинг тўртта оёғи ҳавода муаллақ қолди. Унинг қувноқ кўм-кўк шиша кўзлари бутун зални бир-неча дақиқа юборгандай бўлди. Шивир-шивирлар, ҳиринг-ҳиринглар тинчигандек бўлди. Болалар ўринларидан туриб олишди, ота-оналари эса уларни туртардилар, бир-иккита бола мен томонга югуриб келди. Қўрқув тўла табассумлар қувноқ кулгуга айланди, гўё ҳавога жон кирди, мен тушунмайдиган дунёнинг ҳамма тилида жажжи болалар ва қизалоқлар бир хил гап айтишди. «Оҳ, майлими ушлаб кўрсам?» Мен бош ирғадим. Эриканинг оёқларини маҳкам сиқдилар, юмалоқ оғизларни айлантириб кўрдилар, қулоқларини секин силадилар. Қўнғир сочли бола Эриканинг шиша кўзларидан бирини авайлаб артиб қўйди, санаб адоғига етиб бўлмайдиган кокилли жажжи қора танли қизалоқ Эрикани секингина ўпди ва югурганича ортига қайтиб, ўзини онасининг панасига олди.\nАгар мен шу ерда йиғилганларга назокат-ла муҳаббат, уйғунлик ҳамда соғинч, эркинлик ва тотувлик ҳақида гапирсам, ҳеч ким мени эшитмасди ҳам. Шундай қилсам, албатта, уларга ёқмаган бўлардим, қоровул қўлимдан тутиб : «Рухсат беринг, сизни самолётингизгача кузатиб қўяй?» ёки «Марҳамат қилиб, аввал бир финжон қаҳва ичиб олсангиз» деган бўларди.\nЭрика бу ерда мавжудлиги ила ҳаммани сеҳрлаб қўйганди гўё. Улкан чўчқа нигоҳи ва юмшоқ паҳмоқлари билан одамларга хуш кайфият, ер юзига эса кўпроқ тинчлик улашаётган эди.\nМиланга учадиган охирги самолёт кичик ва қулай бўлиб, Эрика ҳаво кемаси капитани ва унинг жамоаси томонидан бортда қизғин кутиб олинди, йўловчилар чапак чалиб юборишди. Эрика ёнимдалиги учунми, секин-аста мени тушкун кайфият тарк этиб борарди. Бор-йўғи бир неча соат ичида у ҳаётимни бутунлай ўзгартириб юборди, агар Эрика бўлмаганда, ҳеч қачон бутунлай нотаниш одамлар билан, шунингдек, такси ҳайдовчиси билан гаплашмаган бўлардим. Энди эса менга нотаниш одамлар менга жон бағишлашмоқда, юзларимга табассум қайтди. Эрика билан қаерда бўлмай, ҳамма жойда одамлар кайфияти кўтарилди, одамлар биз томонга бир марта бўлса ҳам нигоҳ ташлаб қўйишди.\nМен ўзим ва Эрика учун ҳам қизил вино келтиришларини айтдим, ҳеч қандай шарҳсиз буюртма келтирилди ва хушкайфиятлик ила хизмат кўрсатилди. Алп тоғлари устидан ўтаётиб бошимни Эриканинг елкасига қўйдим-у ўзимни шундай яхши ҳис этдимки, қани энди парвоз давом этаверса, деб ўйладим, бутун дунё бўйлаб ана шундай...\nМиланда аеропорт хизматчилари иш ташлашибди. Самолётдан тушиш учун зиналар ҳам ўрнатилмади, автобус ҳам юборилмади, самолётдан сакраб тушишимизга тўғри келди. Менинг навбатим келганди, ўйлаб қолдим: аввал ўзим сакраб, Эрикани бирор йўловчига ишониб қолдирсаммикан ёки уни пастга ташлашим биланоқ кетидан ўзим сакрасаммикан? Фикрларимни пастда қулочларини кенг очиб турган пасажжирлар бўлиб юборишди. Мен уни пастга улоқтирдим, у ўша заҳотиёқ кенг очилган қулочларга бориб тушди, уни маҳкам тутиб олишди, ўпиб ҳам қўйишди ва ҳатто мақташди ҳам. Браво, браво! Мен ҳам сакрадим-да, уни ҳаммадан қизғаниб тезда қайтариб олдим. Ўзимни эътиборга тушган боласидан фахрланган онадек эдим. Юкларимизни самолёт юкхонасидан ўзимиз олиб, божхона биносигача узоқ юриб келишимиз шарт эди. Йўловчилар оғир юкларини кўтариш учун бир-бирларига қарашардилар. Ёнимдаги қора танли барваста йигит ўзининг каттакон жомадони билан бирга менинг сумкамни ҳам кўтариб олди. Ҳужжатлар учун тутиладиган сумкачасини эса қўлимга тутқазди. Ўртамизда Эрика, йигит унинг чап қўлидан, мен эса ўнгидан тутиб олгандик. Шу тариқа биз қоп-қора, ҳўл асфалтдан ҳамманинг ҳавасини келтириб юриб борардик. Ахир Эрика билан юришни ҳар бир одам истаётган эди-да, бироқ бу барваста йигит уларнинг ичидан энг дадили бўлди. Шу пайт негадир умримнинг қолган қисмини шу қора танли йигит билан ўтказгим келди. Эрика ўртада бўларди ҳозиргидек... У менга исми-шарифи жаноб Вилсон эканлигини, Рождествони опасиникида оиласисиз – Миланда ўтказишини айтиб қолди. «Бунча ажойиб совға», - деди у Эрика ҳақида, мен эса уни кимгадир совға қилиш ҳақида ўйлаб, даҳшатга тушдим.\nИталиялик божхоначилар менга қараб қўлларини силкиб қўйишди. Жаноб Вилсон афсуслар билан хайрлашди-да, рюкзагимни осиб қўйди, аммо сумка божхоначиларда қизиқиш уйғотмади ҳам. Улар чўчқани қўллари билан санчиб кўришар, ҳидлашар, айлантириб кўришар, узоқ текширишар, бири қўйиб иккинчиси Эрикани диққат билан текширишарди. Уни рентген текширувига қўймоқчи бўлишганида, нафақат мен, балки бошқа йўловчилар ҳам қаршилик кўрсатишди: «Наҳотки, бола учун олинган байрам совғасининг қадри шу бўлса?! Ниҳоят, Данило лақабли сўлаклари оқиб турган қари исковуч ит Эрикани ҳидлаб, ундан гиёҳванд модда излаб кўрди. Биз, ниҳоят назоратдан ўтдик. Жаноб Вилсон опаси билан бизни кутиб турган экан, у опасига бизни кўрсатган эди, опаси қўли билан оғзини ёпганига кулиб қўйди. Бир-биримизга қўл силкитиб қўйдик. У кўздан узоқлашгач, мен вокзалга кетадиган автобусни қидира кетдим.\nАвтобус ҳайдовчиси ҳамма ёқда «Чекиш таъқиқланди» деган ёзувлар бўлишига қарамасдан чекарди. Биз баланд, эски уйли кўчалар бўйлаб юрдик, дўконлар витриналари байрамона ясатилган, турли рангдаги чироқлар уйлар олдидаги яланғоч дарахтларни ёритиб турарди.\nАвтобус уч марта юрмай қолди, ҳар гал ҳайдовчи тушиб, қаерларнидир кавлаштириб қайтиб жойига ўтириб, ўт олдирди, автобус ҳар қалай ўрнидан қўзғалди. Мен сумкамни ўриндиқларнинг тепасига ўрнатилган юкхоналарга жойлаб, Эрикани тиззамга олдим. Ёнимдаги шимолий африкалик йигит ўта чарчаган кўринади. Ўриндиққа зўрға жойлашиб олди-да, ойнадан ўтиб-қайтиб турган транспорт қатновини кузатиб кетди, бироқ бир қўли билан Эрикани секингина силаб қўйганини сездим. Бошқа йўловчилар мен томонга тез-тез назар ташлар, баъзилари табассум ҳадя этсалар, баъзилари қошларини чимириб қўярдилар, бошқалари эса таажжубланиб бошларини ирғиб қўя қолардилар. Жуда чарчаган эканман, Эриканинг елкасига бошимни қўйиб кўзим илинибди аммо вокзалга етиб келган эдик автобусдан тушишимиз лозим эди.\nМилан вокзали катта, баланд ва жуда эски, шу билан бирга ўта чиройли, ўймакор ёғочли, мустаҳкам қадимий ойнавандлари замонавий услуб билан уйғунлашиб кетган эди. Барча катта шаҳарлар сингари бу ерда ҳам одамлар оқими катта, ҳар қадамда уларнинг бирортасига ё қоқилиб ёки урилиб кетиш мумкин. Эрика кўм-кўк кўзлари билан менга йўл очиб берар, бироз юриб, ортимга қарасам одамлар оқими яна қўшилиб кетарди.\nПоезд тирбанд эди, овқатланиш вагони ҳам. У ёқ - бу ёққа ўтишнинг ҳам ҳеч иложи йўқ эди. Туриб кетишимга тўғри келди, сумкам эса оёқларим тагида қолиб кетганди. Олти кишилик купедан кимдир менга имлади: «Чўчқангизни беринг, ушлаб кетаман! Эрика кекса аёлнинг тиззасидан жой олди, аёл Эрикага бошдан - оёқ разм солиб бўлгач, у тиззадан тиззага, қўлдан қўлга ўта бошлади. Уни жуда ҳам қизғаниб, ишонмасдан кузатиб турардим.\nУйларнинг айвонларида ранг-баранг рождество чироқлари осилиб турибди. Негадир мен ўзимни тўсатдан ғамгин ҳис этдим, гўё ташландиқ бечораман. Бу дунёнинг ифлосгарчиликлари ва қашшоқлигидан ҳолдан тойганман, ўзимга қайтгач Эриканинг юмшоқ, дўмбоқ гарданига юзимни босдим.\nБолалигимда рождество байрамини нишонламасдик, чунки онам черков ва диний байрамларни хушламас эди. Рождество, арча дарахти, совғалар биз учун йўқ эди. Буларнинг нима учунлигини бола учун тушуниш осон кечмайди. Уйда, дераза олдида ўтириб кўчада дарахтларга осилган ранг-баранг чироқларни кузатиб хўрлигим келарди.\nФрантс билан эса ҳар доим арча ясатардик, арчага турли хил бўлмағур ашқол-дашқолларни: ошхона анжомларини, санчқичларни, винолар учун махсус очқичларни осиб ташлардик, бироқ албатта шамлар ёқардик, совғалар ҳам бўларди. Мусиқа эшитардик, оғмахонларимиз учун балконга егулик ҳам қўярдик. Бугун кечқурун-чи?! Франтс ва мен биргаликда нима қиламиз? У балки нимадир пиширар, менда эса унинг учун Эрика бор.\nҲеч бўлмаса шу бугун кинояли ҳазилларимиздан воз кечиб турармиз? Биз ҳақиқатдан ҳам ҳамма нарса ҳақида, ўртамизда нима чин, нима ёлғон бўлганини, келажакдаги режаларимиз ҳамда орзу-умидларимиз ҳақида гаплаша олармиканмиз? Мен унга отам вафот этганини, ўзимни ўта ғамгин ва ташландиқдек ҳис этаётганимни айта олсам эди. Касал эканлигимни, жарроҳлик столига ётишим лозимлигини, бундан ниҳоятда қўрқаётганлигимни айтгим келарди. У ҳам менга ўз иши ҳақида, нима учун шунчалик узоқларга қочиб кетганлиги ҳақида айтганда эди.\nСуюкли аёли бормикин? Франтснинг ҳаётида аёллар ҳамиша бўлган, ҳатто мен билан бирга яшаган кезларида ҳам. Бироқ мен рашкчилар хилидан эмасдим, уруш-жанжал қилмасдим. Беш кунлик ҳаётда турли машмашаларнинг нима кераги бор? Шуларни ўйлар эканман, тўсатдан Франтс юзидаги ажинлар, мени тушуниши-ю, ўткир нигоҳини кўз олдимга келтириб қўрқиб кетдим.\nПоезд узоқроқ тўхтаб қолди, демак, навбатдаги божхона назорати. Эрикани диққат билан текширишди. Бу – Хиассо бекти экан, кейингиси – Лугано, пешонамдан совуқ тер чиқиб кетди. Эрика билан видолашувимга тўғри келади, Франтс учун шундай қилмишим керак, аммо у Эрикани қадрлармикан? Бугун тунда у билан бўлишимни ўйлаб даҳшатга тушдим. Бирга яшаган сўнгги кунлардаги ишқий муносабатларимиз мажбурий муносабатлар эди. Натижада бундай зўрма-зўракиликдан чарчадик ва шу тариқа дўстларча ажралишдик.\nФрантсни бошқа кўрмадим. Буни хоҳламадим ҳам, биз ҳатто дўст ҳам бўлиб қололмадик. Эй Худо, шунча йўл босиб бу ерга келмаслигим керак эди, яна илоҳий тунда, лиқ тўла поездда. Ўзим билмаган шаҳарга, истеҳзою киноялари билан жонимга теккан бир одам олдига кетаяпман-а?\nҲозирги аҳволимда унинг пичингларини кўтара олармиканман. Эрика-чи? Бўйим баравар тилла берса ҳам Эрикани келиб-келиб Франтсга бериб қўя олмайман.\nПоезд Луганода тўхтаганида, уни дарров кўрдим. У лампа остида, эгнида башанг палто, чекиб турарди. Кўзларини юмиб олган, юзи олдингиздан ҳам ингичка туюлди менга. Бир муддат унга талпиндим, аммо унинг қаршига боришимни, у мени бағрига олишини, уни ўпишим ҳақида ўйлаганимда, ҳаво етишмагандек бўлди. Турган жойимда қотиб қолдим, юзимни Эриканинг мўйнасига босиб олгандим, бекатда тушувчиларга ўтишлари учун йўл бердим. Купе деярли бўшаб қолди. Франтс перронда у ёқдан бу ёққа мени изларди. Мен ўтирган купе ойнаси ёнига келиб, шунчаки қараб қўйди-да, яна перронни кузата бошлади. Қўллари чўнтагида, тамаки чекиб турибди.\n«Франтс!- ўйладим мен, - эсингдами? Илгарилари биз суюклигинг ёнингдалигини сезиш мумкин, дердик. Кичкинагина қаҳвахонада танишгандик, мен охирги семестрга пул топиш учун дам олиш кунлари ўша ерда ёрдамчи офитсиант бўлиб ишлардим. Шундай кунларнинг бирида сен келдинг ва менюга узоқ термулиб қолдинг. Ниҳоят, мен ёнингга келиб: «Мен Лизаман, пишлоқли пирог ўтган ҳафтаники, аммо олмалисини сизга тавсия эта оламан» дедим. Сен менга ажабланиб қарадинг-да, кутилмаганда: «Яхши, мен пишлоқлисидан ейман«, - дединг. Иккаламиз ҳам кулиб юбордик, сен эса: «Бу орадаги ғуборни ювиш учун бир усул-да», - дединг. Мен: «Пишлоқли пирог ҳақидаги гапимни бир кинода эшитган эдим, менга ёқувди, шунинг учун шундай дедим», деб қўйдим.\n«Сен эса менга ёқдинг», – деган эдинг ўшанда. Ўша тундаёқ оғушингда бўлдим – муносабатларимиз жуда тез ва ҳеч қандай қийинчиликсиз бошланганди».\nВа ҳозир ҳам худди ўша пайтдагидек қарор қилдим: поезддан тушмайман. Франтсни кўргим келмаяпти. Ўтмишимизга қайтадан илиқлик киритишдан маъно йўқлигини, бундан иккаламиз ҳам фақатгина азият чекишимизни истамадим, шунингдек Эрикадан жудо бўлишни ҳам... Поезд йўлида давом этди, Лугано вокзалидан қўзғолиб қоронғи тонелга кирди, ўзимга ўзим пичирладим: «Байрам муборак!»\nМен Франтсузнинг жаҳли чиқиб вокзал қаҳвахонасида эспрессо ичиб ўтирганини тасаввур қилдим. Кейин у балки Миланга қўнғироқ қилиб самолётнинг ўз вақтида Миланга қўнган - қўнмаганини сўрар, яна бир-иккита поездни кутар, кейин эса денгиз бўйидаги ҳашаматли уйига қайтади-да, қўнғироқ бўлишини ёки телеграмма келишини кутади ростбифни (молнинг ёлқин гўштидан қилинган қовурма) якка ўзи ейишига тўғри келади, ёлғиз ўзи ичади, сўкиниб деразадан ташқарига қарайди ва ўйлайди: «Бетти мени алдаши мумкиин эмас».\nМени нима жин урганини билмайман. Яна қанча юришимни, қаерда тунаб қолишимни ҳам билмасдим, бироқ менда Эрика бор эди, мен уни ёнимда бўш қолган ўриндиққа ўтқазиб қўйгандим. Поезд кичик-кичик бекатлардан тўхтатмасдан ўтиб борарди. Балки поезд мўъжизали бирор ўлкада тўхтар, ўша ерда тушиб ўз бахтимни топарман. Франтс энди мендан гўё асрларчалик узоқда эди.\nПоезд энди секин юра бошлади. Чап тарафда водийда саноат иншоотини, ўнг томонда эса тепаликда баланд кедр дарахтлари остидаги чиройли қадимий виллаларни кўриш мумкин. Бир бинога катта қилиб «Санта Мария институти» деб ёзиб қўйилибди, бу олий даргоҳ зодагон оилаларнинг қизлари учун бўлса керак. Поезд соат еттидан кейин Белинзона шаҳрида тўхтади. Бекатда тушиб, Эрика билан деярли одам йўқ перронда турардим. Ҳаво совуқ, кўз олдимда бир кабутар ердан увоқни тумшуғига илиб олишга уринарди-ю, бунинг уддасидан чиқа олмасди, чунки тумшуғига сақич ёпишиб қолганди. Вокзални тарк этарканман, вокзал рўпарасида жойлашган катта пушти рангли меҳмонхонага кўзим тушди, «Алберго интернатсионале». Деразалари ёпилган, эшигида эса: «ишламайди», деган ёзув бор эди. Сумкамни елкамдан олиб, Эрикани маҳкам бағримга босиб, вокзал кўчаси бўйлаб юра бошладим, худди бошқа вокзаллар сингари бу ерда ҳам бутиклар, савдо уйлари, жинси сотадиган дўконлар, саёҳат бюролари, қўл соатлари, тамаки ва газета-журналлар сотиладиган дўконлар кўзга ташланади. Кўчаларни бирма-бир кўздан кечириб, тунаш учун жой ахтарардим, учинчи кўчага кирганимда бахтим кулиб боқди: «Монталбина пансиони». Эшикда: «Ишламайди», дегани ёзув осиғлиқ эди, бироқ пардалар ортидан ёниб турган чироқ милтиллар эди. Эшикни тақиллатиб кўрдим. аммо Эрика туфайли менга эшикни очишларига ишончим комил эди.\nДарпардалардан бири эҳтиёткорона кўтарилди, дераза олдида бир эркакнинг семиз боши кўринди. Думалоқ кўзлари билан менга қаради-да, кўрсаткич бармоғи билан «Ишламайди» деган ёзувга ишора қилди. У кичкина, семиз оғзини чуччайтириб: «ишламайди» деди. Мен унга маъноли қараб қўлимдаги Эрикани баланд кўтардим. Эрикага ўқрайиб қараб қўйди-да, пардани тушириб қўйди. Ичкаридан унинг ниманидир хўриллаб ичаётгани эшитилиб турарди. Бироздан кейин эшик очилди. Олдимда бўйи меникидан унчалик баланд бўлмаган, лекин ҳаддан зиёд семиз киши турарди. Думалоқ калласи билан елкалари ўртасида бўйин шўрлик кўринмасди ҳам, оёқларини эса бечора анча йиллардан буён юмалоқ қорни сабабли кўрмаган бўлса керак, семиз қўллари эса танаси ёнида айлангандек гўё.\n«Ёпилган», деди у. Эрикага қараб «Бу нима ўзи?» сўради. « Чўчқа, биз бир кунга хона ва кечки овқат излаяпмиз» дедим унга жавобан. «Чўчқа», минғиллади у, силаш учун қўлларини узатди. «Унинг исми Эрика», - дедим дадиллик билан, семиз одам бошини ирғаб, худди дунёда бундан бошқа нарса йўқдек, меҳр билан: «Эрика» деди. «Илтимос, бизни ичкарига киритинг», - дедим.- Мени ҳамда Эрикани. Қаерга боришни билмаймиз». Шундай дедим-у, хона учун пул тўлай олишимга ишора қилдим. Шундай дердим-у унга хона учун пул тўлай олишимга ишора қилдим. «Бунақаси кетмайди». Пансионат 15 январгача ёпилган, мен эса бор-йўғи ошпазман. Бу ерда ҳеч ким йўқ». «Илтимос!» Бу сўзни шунчалик ялинганнамо айтдимки, негалигини ўзим ҳам билмай қолдим. Вокзалга қайтиб бориб, у ердан Сюрихга жўнаб кетсам ҳам бўларди, аммо ҳолдан тойгандим, бунинг устига совқотдим. Кейин дўмбоқ ҳам юмшоқ Эрика билан кун бўйи бахтли бўлганимдан сўнг бу семиз кишига ишонса бўладигандек туюлди менга.\nКиши бир муддат термулиб қолди, биламан айни дамда унинг қалбида фикрлар туғён урмоқда, буни унинг юзидан уқиб олса бўларди. Юзининг ранги пуштидан тўқ қизилга айланди, қулоқлари худди бинафша рангдек эди. Ниҳоят, қўлларини кўтариб, бошини ирғади, оёқлари билан эшикни кенгроқ очди-да, ичкарига киришга ижозат берди. Орқамдан эшикни ёпиши биланоқ қоронғи даҳлизда қўлимда Эрика билан туриб қолдим ва бу янги йилда яна нималар содир бўлишини кутардим.\nСемиз одам «чиройли» оёқлари билан ерни тепиб рақсга тушди-да, ҳайрон қоларли даражада каттакаон ошхонанинг эшигини очди. Каминга қаланган ўт гуриллаб ёнарди. Катта газ плитаси , турли идиш-товоқлар, ашқол-дашқоллар қўйилган жовонлар – бир томонда, бошқа томонда – рандаланган улкан ёғоч стол-скамейкаси билан ва бир нечта стуллар. Стол устида Салями (питстса тури) солинган ликоп, бир шиша вино ҳамда Рикардо Сосианте куйлаётган кўтариб юрса бўладиган радио бор эди.\nСемиз одам стол олдидан жой кўрсатди ва тараддуд билан туриб олди. Эрикани ёнимга қўйиб,ўтирдим. Ошпазнинг ҳам қорни тўққа ўхшамасди. «Эрика», деди у яна ва қўшиб қўйди: «Бунчалар катта чўчқани умримда кўрмаганман».\nУ деярли бўшаб қолган ликобчасини олиб, питстсанинг охирги бўлагини оғзига солди. «Энди эса чиндан овқат пиширамиз», деди у ва фартугини тақди. Қозонга сув солиб, шкафдан макаронларни олди. Товага соус қуйди, тахтакачда кўкатларни майда қилиб тўғради, оқ нонни бўлаклади. Ишига шундай берилиб кетган эдики, борлигимни унутгандай гўё . Фақат баъзида Эрикага нигоҳ ташлаб қўяр ва унинг исмини минғиллаб такрорларди. Ишининг ўртасида менга стакан тутқазди ва вино узатди. Ўзимга винодан қўйдим, унга ҳам. Тўла стаканимни баланд кўтариб, «Салют» дедим мен. У ўгирилиб менга қаради, жилмайиб кичкина оппоқ тишларини кўрсатди. Стаканини қўлига олиб, меники билан уриштирди ва «Франко» – деди. «Вероника», дедим мен, у эса қайтарди: «Вероника. Э-Эрика».\nОёқларимни чалиштириб, иссиқдан баҳра олганча, кўзларимни юмдим. Франконинг усталик билан спагетти сузаётганини эшитиб турардим, ҳозир эса радиодан Франческо Де Грегорий Америкага йўл олган кемадаги италиялик болакай ҳақидаги қўшиғини куйлаяпти. Бироқ у италиялик Американи кўрмайди, чунки у ўт қаловчи, вазифаси кеманинг ичида бўлишдир. Ўзимни ҳимояланган, хатарсиз ва жуда яхши ҳис қилдим. «Алвидо Франтс! Салом, Франко!»\nФранко олдимга санчқи билан ликопни қўйди. Буғ чиқиб турган идишни олиб келиб, сўради: «Эрика овқат емайдими?» Йўқ, дедим мен. Итдек оч қолган одамдек овқатга ўзимизни урдик. «Раҳмат, Франко», дедим. Худди эски дўстлардек қўлимни бир лаҳза унинг қўлига қўйдим. У бунга эътибор бермади ҳам. Эрика мен билан Франконинг ўртасида ўтирарди. Вино бутилкасини Эриканинг у ёқ - бу ёғидан олишимизга тўғри келарди.Иккинчи шишага ҳам навбат келди. У бироз немисча гапирар, мен эса италянча, биз бир-биримизга байрам тунида нега шу ошхонагача келиб қолганимизни тушунтиришга уринардик. Мен самолётдан қолиб кетганим ҳақида айтиб уни алдадим, у эса пансионат эгалари таътилга кетишганини, уйига боришни хоҳламаслиги боис шу ерга қараб туришга рози бўлганини айтди. Бунинг сабабини сўрадим, оиласи борми, қаерда яшайди, ўзи? Бироз танаффусдан сўнг Франко қайғули ўтмишини бошлади. У асли қишлоқдан бўлиб, швейтсариялик эмаслигини, Кузинодан келганини, бу Италиянинг чекки бир қишлоғи эканлигини, ҳар куни бу ерга қатнаб ишлаганини, кейин уйланиб рафиқаси ҳамда қизи билан бирга яшаганини, хотини уни ташлаб кетганини, янги йил оқшомидан бир неча кун олдин хотини бир сартарошникига боласи билан кўчиб ўтганини, уйда ёлғиз қолгиси келмаганидан шу ерда эканлигини гапириб берди. У Эрикага иккиланиб тикилар экан, қичқириб юборди: «Хотиним ҳам худди шундай дўмбоқ, ранги ҳам шу каби пушти, шундай гўзал, мулойим эди!» деб Эрикани силаб қўйди. Кўзларидан тиркираб ёш оқарди.\nМен эса турмушимдан ажрашганимни, бутунлай ёлғиз яшашимни, Луганода ҳеч кимим йўқлигини, агар бу ерда қолишга изн бермаганида, уйимга қайтиб кетишимни гапирардим.\n«Сиси», бақирди у, яна бир шиша ичимлик билан стакан келтирди. «У осонгина кетиб қолди-я», сўкинди у. «Ҳатто унга овқат пишириб бера олмайдиган сартарош билан кетиб қолди-я!» У бизга капучино тайёрлади. Бошимни столга қўйиб радиони бураб, яхши бир қўшиқ топдим. Франко қўшиқдан таъсирланиб кетди, фартуги билшан кўз ёшларини артиб, Эрикани тиззасига олди.\n«Худди шундай юмшоқ эди у!»- бақирди ошпаз,- қандоқ юмшоқ эди-я... У билан яхши муносабатда эдим-ку. Келиб-келиб сартарош билан-а!» Семиз ошпаз яна йиғини бошлади, юзини Эриканинг қулоқларига босди. Жуда чарчаганимдан стулимни каминга яқинроқ сурдим. Вино тўлдирилган рюмкамни ўзим билан олдим ва гулхан учқунларига тикилдим, ўша пайтда жон деб арчанинг шох-шаббаларидан оловга ташлаган бўлардим, шунда Рождествонинг ҳиди келган бўлармиди.\n«Даҳшатли байрам бўлди-да» дедим ва бир бўлак ёғочни оловга отдим, Франко эса: «Эрика» деди-да, бошини унинг қорнига қўйиб ёнбошлади.\nКўзимни очсам, тонгга яқинлашиб қолган, каминдаги гулхан ҳам ўчиб бўлган эди. Рюмка чил-чил синиб ерда ётар, ўзим эса стулга осилиб қолган эканман. Кун ёруғи деразалардан мўралай бошлабди, семиз одам эса стол устига узалла тушиб ётиб олган, бошини Эрикага қўйиб ухлаб ётарди.\nСекин, сассиз ўрнимдан туриб, сумкамни олдим. Калитни эшик оғзида қолдирдим. Кўча осуда ҳам бўм-бўш эди, пансионатига нигоҳ ташлар эканман, «Хайр, Эрика, сен уни овут, буни эплай оласан!» дедим-да, вокзал томонга йўл олдим.\nУйга, Берлинга етиб келдим. Франтсдан телеграмма келган экан: «Нима бўлди?» Мен ҳам унга телеграмма жўнатдим: «Ҳеч нарса Хайр». Онамга қўнғироқ қилдим, у ҳатто уйда бўлмаганимни ҳам ва бугун байрам эканлигини ҳам билмабди.\n"http://www.kutubxona.com/wiki/index.php?title=Elke_Haydenrayh._Erika_(hikoya)_/_Kiril&oldid=2885" dan olindi


ЎзА - Сиз ҳам оилангизда кутубхона ташкил этганмисиз?\n11.12.2017 16:12 Чоп этиш версияси\nБир танишимнинг уйида меҳмон бўлдим. Жавонда батартиб тизилган китобларни кўриб, рости, ҳавасим келди. Лекин, у бу ноёб китобларни шунчаки безак учун қўйганини билиб, афсусландим.\n«Мен ўзимдаги ҳамма яхши хислатлар учун китобдан миннатдорман», деган эди машҳур ёзувчилардан бири. Яхши китоб ўқиш маърифатли бир инсон билан ҳамсуҳбат бўлишга ўхшайди. Яхши китоб – мисли хазина. Ушбу хазинанинг калити, яъни китобга меҳр уйғотиш, мутолаа маданияти оиладан бошланади. Бизнинг менталитетимизга хос қадриятлардан бири болалигимизда бобо-бувиларимиз бир-биридан қизиқ эртагу афсоналар айтиб берар эди. Биз шуларни эшитиб, ўқиб, китоб қаҳрамонларига чин ҳавас билан улғайдик. Бугун ҳам орамизда китобга ошно оилалар кўп.\nФарғона шаҳрининг Аҳмад Фарғоний номидаги маҳалласида умргузаронлик қилаётган Собиржон Сиддиқов оиласини зиёли ва китобхон оила сифатида билишади. Фарғона давлат университетининг жисмоний маданият ва услубиёти кафедраси доценти, биология фанлари номзоди С.Сиддиқов умр йўлдоши, фахрий муаллима Гулнора опа билан турли китоблар, илмий рисола, газета ва журналлар тўпламидан иборат мўъжазгина кутубхона ташкил қилган.\nБугун бу кутубхонада 3 мингдан зиёд китоб бор. Маҳаллада ўтадиган турли маънавий-маърифий тадбирларда оила кутубхонасида сақланаётган китоблар кўргазмасини ташкил этиш анъанага айланган.\n– Китоб инсон тафаккури ва дунёқарашини шакллантиришда алоҳида аҳамият касб этади, – дейди Собиржон ака. – Чунки китоб мутолааси ёшларнинг сўз бойлиги, фикрлаш ва нутқ маданиятини оширишга хизмат қилади, хотирани мустаҳкамлаш, мулоҳаза, мушоҳада юритишга чорлайди. Шу боис ҳар бир маҳаллада кутубхоналар фаолияти ва китоб савдосини тизимли йўлга қўйиш бугунги кун талабидир. Қолаверса, оилада китобхонлик маданиятини тўғри йўлга қўйишда, аввало, катталар ўрнак, ибрат бўлиши керак. Оиламизда ҳафтанинг ҳар шанбаси мутолаа куни сифатида белгиланган. Шу куни ҳафта давомида ўқилган бадиий китоблар, илмий адабиётлар, газета ва журналлар ҳақида ўзига хос мунозара бўлади. Биздан узоқроқда яшаётган фарзанд ва набираларимиз билан телефон орқали бўлса-да, бу ҳақда суҳбатлашамиз, фанларни ўзлаштириши билан қизиқамиз, маслаҳат, йўл-йўриқ кўрсатамиз. Китобни сақлаш, таъмирлаш қоидалари ҳақида ҳам маслаҳат берамиз.\nБу оилада ўқилган китоблардаги ибратли фикрлар, қизиқарли маълумотлар асосида «Дурдона сўзлар» тўплами яратилган. Китоб жавонидан ўрин олган сара китобларнинг мазмун-мундарижаси ушбу рисолада қисқача акс этган. Шу боис кутубхонага китобсевар ёшлар, турли соҳаларда илмий изланиш олиб бораётган талабалар ҳам тез-тез келиб туришади.\n– Бундай китобсевар оилалар бизда жуда кўп, – дейди маҳалла раиси Мунисхон Аҳмедова. – Маҳалламизда 26 нафар илм-фан соҳаси вакиллари, 60 дан зиёд устоз ва мураббийлар бор. Шу боис ҳар бир оилада китоб мутолаасига алоҳида эътибор билан қаралади. Айни кунда фуқаролар йиғинимизнинг ўзида кутубхона ташкил этиш ишлари бошланган. Бундан ташқари, ҳар бир учрашув ва турли байрам тадбирларида «Энг яхши совға – китоб», «Китобхон оила», «Энг ёш китобхон», «Энг кўп китоб сотиб олган ота-она», «Мен ўқиган китоб» каби мавзуларда танловлар ташкил этилиб, ғолиб ва фаол иштирокчилар рағбатлантириб борилади.\nШу ўринда бир мулоҳаза. Тўғри, айни пайтда ахборот технологиялари жадал ривожланиб бораётгани сабабли китоб ўқийдиганлар сони камайиб кетяпти, дегувчилар ҳам кўп. Бугунги кунда интернет орқали дунёнинг исталган нуқтасида юз берган воқеа-ҳодиса ҳақида саноқли сонияларда маълумот олиш имконияти мавжуд. Айрим олимларнинг фикрича, бундай тезкорлик адабий асарлар мутолаасига нисбатан қизиқишни сусайтирмоқда. Бироқ, ривожланган давлатларда олиб борилган илмий тадқиқотлар бунинг аксини кўрсатмоқда. Яъни, бу мамлакатларда дунёни ўргимчак тўридек ўраб олган интернетдан фойдаланувчилар сони қанчалик ошаётган бўлса, китоб сотиб олиш ва ўқиш ҳам шунга мутаносиб равишда ўсаяпти экан. Масалан, Германияда йилига 80 минг номдаги китоб нашр қилинади.\nКитоб – энг яхши дўст. Сиз ҳам оилангизда кутубхона ташкил этиб, шундай дўст орттиринг.


18 апрель, 2021, 14:19\nБугунги ўйинга қизиқиш катта.\nБугун бўлиб ўтадиган АГМК ҳамда “Истиқлол” жамоалари ўртасидаги учрашувга қизиқиш катта. Мазкур тўқнашувга тожикистонликларнинг ҳам эътибори юқори.\nЎз вақтида “Истиқлол” шарафини муносиб ҳимоя қилган, шунингдек, “Бухоро” жамоасида тўп сурган тожикистонлик Фатхулло Фатхуллоев муҳим беллашув олдидан фикр билдирар экан, sports.uzга қисқача шундай деди:\n- АГМК – жуда яхши жамоа. Лекин “Истиқлол” яхшироқ ўйин намойиш этишга қодир деб ҳисоблайман. Учрашув қандай натижа билан тугайди? Ўйин 1:1 ҳисобида якунланиши мумкин, деб ўйлайман. Албатта, бу менинг шахсий фикрим, - деди Фатхуллоев.\nБекорларни 5тасини айтибсизда Фатхуллажон. Бугун АГМК ютади Сизни жамоангизни.3:0 га


Кураш: Ҳасанбой Раҳимов допинг сабабли олимпия лицензиясидан маҳрум этилди – Газета.uz\nЎзбекистонлик эркин курашчи Ҳасанбой Раҳимов допинг сабабли Токиода бўлиб ўтадиган Олимпиада-2020 лицензиясидан маҳрум бўлди.\n20 феврал 2020, 15:26 Спорт\nЎзбекистонлик эркин курашчи Ҳасанбой Раҳимов (125 кг гача), суриялик Бадҳа Хутаб (125 кг гача) ва франциялик Зелимхон Хожиев (74 кг гача) допингга қарши кураш қоидаларини бузганликлари сабабли 2020 йилда Токиода бўлиб ўтадиган Олимпия ўйинлари лицензиясидан маҳрум бўлишди. Халқаро антидопинг агентлиги уларнинг организмида тақиқланган моддалар мавжудлигини аниқлади, деб хабар берди Жаҳон кураш бирлашмаси (UWW) матбуот хизмати.\nЎтган йилнинг сентябрь ойида Нур-Султон шаҳрида (Қозоғистон) бўлиб ўтган спорт курашлари бўйича Жаҳон чемпионатида дастлабки лицензиялар қўлга киритилган эди. Олимпия вазн тоифасида ТОП-6 га кирган спортчилар Олимпиада учун йўлланмаларни қўлга киритган эди. Ўшанда Ҳасанбой Раҳимов бронза медалига сазовор бўлган эди.\nУлар ўрнига Каммил Рибицкий (Польша), Эзгон Шала (Косово) ва Ядолах Моҳеби (Эрон) Олимпия ўйинларига йўлланмаларга эга бўлишди. Аммо Ўзбекистон, Сурия ва Франция вакилларига март ойида бўлиб ўтадиган Олимпия саралаш мусобақаларида қатнашиш ҳуқуқи берилади ва улар яна лицензияни қўлга киритишга ҳаракат қилиб кўради.


Иккита оилавий боғча ишга тушди – Сурхон тонги\nБош саҳифа / Таълим / Иккита оилавий боғча ишга тушди\nАпрел 4, 2019\tТаълим Изоҳ қолдириш 426 Кўрилди\nДавлатимиз раҳбарининг ташаббуси билан жажжи ўғил-қизларни мактабгача таълим тизимига жалб этишга катта эътибор берилиб, беқиёс ғамхўрлик қилинаяпти.\nЖойларда мактабгача таълим соҳасида давлат хусусий шериклик тўғрисидаги Низом асосида оилавий мактабгача таълим муассасалари фаолияти йўлга қўйилмоқда.\nI Халқаро бахшичилик санъати фестивали бошланиши арафасида Термиз туманидаги “Янги ҳаёт” ва “Солиобод” маҳаллаларида иккита оилавий боғча иш бошлади. Тажрибали мактабгача таълим фидойиси Рўзихол Хўжаева уй-ҳовлисидаги боғчада 25 нафар, узоқ йил педагог бўлган Муҳаббат Бўронова оилавий боғчасида меҳнаткашларнинг 26 нафар жажжи ўғил-қизи тарбияланмоқда.\n— Маҳалламизда аҳоли зич яшайди. Шу пайтгача қишлоғимизда фаолият кўрсатиб турган туман мактабгача таълим бўлими тасарруфидаги боғчада жой йўқлиги учун невараларимизни жойлаштира олмай юргандик, — дейди “Солиобод” маҳалласида яшовчи фуқаро Довут Файзитдинов. — Муҳаббат Бўронова уйҳовлисида боғча очиб, кўпгина оилаларнинг мушкулини осон қилди. Оилавий боғчадаги шароитлардан ота-оналар хурсанд.\nОлдинги Сохтакорлик қачонгача давом этади?\nКейинги Янги китоблар тақдимоти\nМарт 9, 2018\t2,760


Делегация аъзолари Олий Мажлис палаталари фаолияти билан таништирилди, 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ижроси, хусусан, кенг кўламли ислоҳотларнинг ҳуқуқий асосларини такомиллаштириш, парламентнинг давлат ҳамда жамият қурилишидаги ролини ошириш, чуқур ўйланган, ўзаро манфаатли ва амалий руҳдаги ташқи сиёсат юритиш борасида олиб борилаётган ишлар ҳақида батафсил маълумот берилди.\nҚайд этилганидек, Қозоғистон билан муносабатларни тараққий топтириш Ўзбекистон учун энг муҳим устувор йўналишлардан бири ҳисобланади. Бугун мамлакатларимизнинг дўстлик, ўзаро ҳурмат ҳамда ишончга асосланган муносабатлари сифат жиҳатидан янги босқичга чиқди. Парламентлараро мулоқотларнинг изчил ривожланиши ўзаро алоқаларни кенгайтириш ва чуқурлаштиришга хизмат қилади.\nЖорий йилнинг март ойида парламентлараро ҳамкорлик тўғрисида меморандум имзоланди. Икки мамлакат парламентлари давлатларимизнинг стратегик шериклигини ривожлантириш ҳамда кенгайтиришга ўз ҳиссасини қўшиб келмоқда.\nҚозоғистон — Ўзбекистоннинг энг йирик савдо ҳамкорларидан бири. Ўзбекистон ва Қозоғистон ўртасида икки томонлама ҳамкорлик бўйича товар айирбошлаш ҳажмини 5 миллиард долларга етказиш вазифаси қўйилди. Бу парламентлар зиммасига ҳам катта масъулият юклайди.\nУчрашувларда Қозоғистон билан ҳамкорлик мамлакатларимиз манфаатларига тўлиқ жавоб бериши таъкидланди. Шу боис икки мамлакат раҳбарларининг 2018 йилда Қозоғистонда Ўзбекистон йилини ҳамда 2019 йилда Ўзбекистонда Қозоғистон йилини ўтказиш ташаббуси муҳим аҳамият касб этиши билдирилди.\n— Бизнинг парламент делегациямиз расмий ташрифи Самарқанд шаҳридан бошланди, — деди К. Токаев. — Ушбу азим шаҳарда замонавий ўзбек давлатчилиги асосчиси, буюк давлат арбоби Ислом Каримов хотирасига ҳурмат бажо келтирдик. Қозоғистон халқи ўзаро муносабатларимиздаги ижобий ўзгаришларни қўллаб-қувватлайди. Давлатларимиз раҳбарларининг ушбу ҳамкорлик янада очиқ ва самарали бўлиши йўлидаги саъй-ҳаракатлари ўз натижасини бермоқда. Биргина жорий йилнинг январь — август ойларида савдо айланмаси 35 фоиз ўсган.\nЎзбекистон ҳамда Қозоғистон муносабатлари минтақанинг бошқа мамлакатлари учун ўзига хос модель вазифасини бажариши мумкин. Чунки мамлакатларимиз ҳамкорлиги -халқаро аҳамиятга эга. Айни пайтда бутун дунёда парламент дипломатиясининг роли тобора юксалиб бораяпти. Ва биз ўзбекистонлик ҳамкасбларимиз билан бирга, эришилган келишувлар тўлиқ рўёбга чиқарилиши учун барча саъй-ҳаракатларни ишга соламиз. -Президент Шавкат Мирзиёевнинг БМТ Бош Ассамблеяси 72-сессиясидаги нутқида долзарб масалалар, жумладан, сув ресурсларидан фойдаланиш муаммолари ҳал этилишида минтақавий ҳамкорликни мустаҳкамлаш зарурлигига эътибор қаратилди. Бунда минтақа мамлакатлари парламентлари муҳим роль ўйнаши керак.\nМулоқотларда парламентлараро ҳамкорликни янада мустаҳкамлашга қаратилган долзарб масалалар муҳокама қилинди.


ИИВ Малака ошириш институти Бектемир базасида “Уч авлод учрашуви” ўтказилди\n19 май 2022 233\nТарих, бугун ва келажакни ўзида мужассам этган маънавий-маърифий тадбирлар эл-юртимиз ҳаётида гўзал анъанага айланди. Ана шундай анъананинг давоми сифатида Ўзбекистон Республикаси ИИВ Малака ошириш институти Бектемир базасида Касбий тайёргарлик ўқув курси тингловчилари ҳамда соҳада узоқ йиллар самарали хизмат қилиб, бугунги кунда нафақа гаштини суриб келаётган фахрийлар иштирокида “Уч авлод учрашуви” ўтказилди.\nМазкур учрашувда истеъфодаги полковник Фарҳод Муҳаммеджанов, истеъфодаги майор Ағзам Қурбонбоев, истеъфодаги подполковник Озодбек Худойқулов ҳамда фахрийлар кенгаши раиси, истеъфодаги подполковник Абдурасул Хасановлар иштирок этдилар.\nУчрашувда институт бошлиғининг ўринбосари, полковник Баҳодир Улуғбеков сўз олиб, тингловчиларга ушбу учрашувнинг мазмун моҳияти тўғрисида тушунтиришлар бериб ўтди. Шундан сўнг, фахрийлар бирма-бир сўзга чиқиб тингловчиларга ўзларининг хизмат фаолиятлари давомида дуч келган ҳолатлар, юзага келган турли хил вазиятлар тўғрисида ҳикоя қилишди.\nИчки ишлар органларида хизмат қилиш қийин, лекин шу билан биргаликда шарафли ҳамдир. - дейди, фахрийлар кенгаши раиси, истеъфодаги подполковник Абдурасул Хасанов. Негаки, ҳар қандай вазиятда ҳам халқининг ёнида туриш ва унга хизмат қилиш олий бурч. Ана шундай бурчни адо этишда эса ходимларга сабр-матонат, кучли ирода ва мустаҳкам соғлик, ақл-заковат ҳамда билим ҳамиша керак бўлади.\nМеҳмонлар томонидан айтилган ҳар бир ўгит ва зарур тавсиялар тингловчилар томонидан юқори қизиқиш билан тинглангани учрашувнинг қизиқарли ўтганидан далолат. Ўқув-йиғини тингловчиларини ватанга садоқат руҳида тарбиялаш, уларда ўтмишни унутмаган ҳолда бугунги замонга шукроналик ҳиссини уйғотишда мана шундай тадбирларнинг аҳамияти катта.\nУчрашув сўнггида фахрийлар томонидан тингловчиларни қизиқтирган саволларга жавоблар берилди.


Ана шу тамойилга амал қилган давлатимиз фарзандларимизнинг муносиб ворислар бўлиб етишиши учун уларга етарлича шароит яратиб бермоқда.\nФарзандларимиз учун шунчалик саъй-ҳаракат қилинаётган экан, шу ўринда ҳақли савол туғилади: сизу биз бу имкониятлардан оқилона фойдаланяпмизми?\nОдинахон Аллақулова (исм-шарифлар ўзгартирилди) Косонсой туманида яшайди. Халқимизда элликка кирса, элакдан ўтади, деган гап бежиз айтилмаган. Чунки бу ёшда ҳар қандай инсон бугунидан кўра, эртасини ўйлашга, айниқса, фарзандлари, невара-чеваралари тарбиясига алоҳида эътибор қаратишга интилади. Одинахон эса, бир жойда ёлчитиб ишламаган, умр дафтарини фақат ёмонликлар билан тўлдирганлар сирасидан эканлигини етти ёшли набираси Баркамол орқали яна бир бор кўрсатиб қўйди.\nЯратилган шароитлардан фойдаланиб, кўпчилик қариялар набираларини турли тадбир ва спорт тўгараклари сари етаклаб борса, у Баркамолга жирканч иллатлардан бири, яъни ўғирликнинг «тартиб-қоидалари»ни ўргатади.\n– Эртага сени Наманган шаҳрига олиб бораман. Истироҳат боғига кирамиз, маза қилиб аттракционларда учасан. Фақат у ерда ўйнаш учун ўргатганларимни тўғри бажарсанг, яхши нарсалар ҳам олиб бераман, – дейди у Баркамолга.\nЭртаси куни улар Наманган шаҳрида жойлашган савдо мажмуасининг иккинчи қаватига чиқиб харидорларни кузатишади.\n– Анави келаётган аёлни кўряпсанми? Яхшилаб таниб ол. Унинг қўлидаги сумкани, қандай бўлмасин, ўзимизники қилишимиз керак, – дейди у неварасига.\nАёл кийим-кечаклар бўлимига кириб, қўлидаги буюмларни бир четга қўяди, сотувчи билан савдолашаётганда, фурсатдан фойдаланган Баркамол сумкани қўлга киритади. Четга чиқиб, унинг ичидаги 700 минг сўм пул, бир қанча Россия рубли ва уяли телефонни олиб, қолган буюмлар ҳамда иккита фуқаролик паспортини чиқиндихонага ташлаб кетишади.\nБировнинг мол-мулкини нопок йўл билан қўлга киритган Одинахон ўғирланган пуллар ҳисобига бозордан турли буюмлар сотиб олиб, ҳеч нарса кўрмагандек юраверади.\nСавдо мажмуасидаги воқеадан хабар топган Наманган вилояти ИИБ ходимлари ҳам анойилардан эмас эди. Шу боис улар арқонни узун ташлаб, Одинахон ва унинг набирасини кузатувга олади.\n«Ўрганган кўнгил, ўртанса қўймас», деганларидек, Одинахон ҳам уйида тинч ўтиролмайди: бировнинг пешона тери билан топганини бир зумда қўлга киритиш учун турли режалар тузади ва ниҳоят, набирасининг қўлидан тутиб яна Наманган шаҳрига келади.\nУнинг бу галги «ўлжа»си шаҳардаги Шарқ тонги маҳалласида жойлашган «Жозиба» савдо дўконидан чиқиб қолади. Шу жойдан у-бу нарса харид қилиб кетаётган Наргиза Очилова дўкондан чиққач, бироз юради-да, негадир яна қайтиб келиб, сотувчи билан суҳбатга берилади-да, елкасидаги сумкасини ҳам унутади.\n– Айни мавриди келди, ишга кириш, болам, – дея Одинахон Баркамолнинг қўлига ўткир кескич жисм беради ва ҳали ҳеч нарсанинг фаҳмига етмайдиган ўз жигарбандини жиноятга бошлайди. Бу гал ҳам «омади юришган» буви билан набира овлоқроқ жойга келиб, қўлга киритган сумкани апил-тапил очишади. Унинг ичида бўлган тилла буюмлар, тилла тақинчоқлар,\nжами 7 миллион 325 минг сўмлик қимматбаҳо буюмларни олиб, жабрланувчига тегишли фуқаролик паспорти ҳамда бўш қолган сумкани бутазорлар орасига улоқтиришади ва воқеа жойидан жуфтакни ростлашади.\nМазкур воқеаларга дахлдор бир мулоҳаза бор: буви ва набира томонидан содир этилган ўғрилик жиноятларини ўқиган кишини, энг аввало, айрим фуқароларнинг, айниқса, ёнида қимматбаҳо буюмларни олиб юрадиган баъзи хотин-қизларнинг беэътиборлиги ҳайратлантириши шубҳасиз. Дарҳақиқат, аслида бу жиҳатга изоҳнинг ҳожати бўлмаса-да, аммо мана шундай фуқароларнинг «мақтанчоқлиги» турли жиноятларнинг келиб чиқишига йўл очмоқда.\nОдинахон сингари айрим аёлларнинг ўз шаънига номуносиб ишларга қўл ураётганига чидаб бўлмайди. Зеро, аёл дунёни тебратади, у кулса, олам кулади, у йиғласа, борлиқ йиғлайди, агар бу мўътабар зот ёмонликларга қўл урса-чи, унда нима бўлади? Жамиятимиздаги бу иллат барчамиз учун оғриқли нуқтадир. Дарвоқе, Одинахоннинг шу йўлни танлашига ҳам ана шу жамиятнинг бир бўлаги бўлган сизу биз сабабчимиз. Чунки у кўп йиллар одамлардан, қариндош-уруғию, ҳатто маҳалладошларидан айри яшаган: унинг ҳунарсизлиги, ноқонуний ишлар билан шуғулланишини билганлар турли тадбирлар, тўй ва маъракаларга, давраларга қўшмай қўйишган. Энди ўйлаб кўринг, мана шундай ҳолатга тушиб қолган кишидан ёмон иллатлардан бўлак яна нимани кутиш мумкин. Ваҳоланки, қўни-қўшнилар, маҳалладошлар сал эътиборлироқ бўлганида эди, у бу йўлни танламасди, жамиятимизда жиноят содир этган битта аёл камайган бўларди...\nЖиноят ишлари бўйича Наманган вилояти суди Одинахоннинг қилмишларига қонуний баҳо берди. Суд залидан чиқаётганларнинг унга нисбатан нафрати ортса ортдики, аммо бирортасининг шууридан юқоридаги мулоҳазалар ўтмади. Мана шуниси аламли ва ачинарлидир...


Воронин: "Ҳумо"да ҳозирча ўзбеклар йўқ, эҳтимол кейин қўшилишар\n13 июль, 2019, 15:57 733\n"Ҳумо" хоккей клубининг янги вакили ўз фикрлари билан танишинг\nХоккей бўйича Ўзбекистоннинг "Ҳумо" клуби аъзоси Артём Воронин хориж нашрига интервью берди. Унда ҳужумчи хужумчи Ўзбекистоннинг янги жамоаси "Ҳумо"га кўчиб ўтиши ҳақида фикр билдирди.\n"Ҳумо" 10 нафар хоккейчини ўз сафига қўшиб олди\n- Жуда қулай база, Нижний Новгороддан 80 км узоқда жойлашган. Мен Москвада бир қатор келажак режалари тузилганини биламан, бироқ Ўзбекистонга келишга қарор қилдим. Жамоада барчамиз чет элликмиз, шунинг учун тегишли ҳужжатларимизни тўғирлашимиз керак. Ҳатто қон топширишгача юрамиз. У ерда шундай экан. Ўзбекистон нимадир орқали мени ажаблантириши қийин деб ўйлагандим, аммо бундай нарсала бор.\nЎзбекистон ҳақида бирон нарса билармидим? Деярли ҳеч нарса билмасдим. Мен ўзимни бу йўналишда кетишимни ҳеч қачон тасаввур ҳам қилмагандим. Аммо менда шундай имконият бўлганидан ҳозирда бахтлиман. Мамлакат ҳақида барчасини билиб олдим. Керакли видеоларни кўрдим, у ерда бўлган одамлар билан гаплашдим.\nЖамоада ҳозирча ўзбекларйўқ. Эҳтимол Тошкентда улар сафимизга қўшилишар, уларни жамоага қўшилишидан мамнун бўламиз, - деди Воронин.\nФото "Ҳумо" "Ҳумо-Арена"да машғулотларга киришди\nФото "Ҳумо" янги логотипга эга бўлди (фото)\n"Ҳумо-2" Россияда учта ўртоқлик ўйини ўтказади


14 сентябрдан Ўзбекистонда об-ҳаво кескин совиб, тоғли ҳудудларда ёмғир ёғиши кутилмоқда\n15:00 / 10.09.2015\nЎзбекистон Гидрометеорология хизмат марказининг хабар беришича, кейинги ҳафта аввалидан Ўзбекистоннинг аксарият вилоятларида кундузги об-ҳавонинг дарҳол 8-10 даража пасайиши кутилмоқда.\nТошкент, Самарқанд, Жиззах, Сирдарё, Андижон, Наманган ва Фарғона вилоятларида ёғингарчиликларсиз ўзгарувчан об-ҳаво кузатилади. Шарқдан ғарбга қараб сониясига 7-12 метр тезликда шамол эсади, 12-13 сентябрь кунлари эса жойларда шамол тезлиги сониясига 15-20 метр тезликкача кўтарилади.\n11-13 сентябрь кунлари ҳарорат кечаси 13-18 даража, кундузи 30-35 даража атрофида бўлади. 14 сентябрьдан бошлаб кечки об-ҳаво кўрсаткичи 10-15 даражагача етса, кундуз куни 22-27 даражага қадар кўтарилади.\nҚашқадарё ва Сурхондарёда 11-13 сентябь кунлари об-ҳаво кундузи 33-38 даража атрофида бўлса, 14 сентябрдан 25-30 даражага қадар пастлайди.\nМамлакатимиз шимоли — Қорақалпоғистон Республикаси ва Хоразм вилоятларида кундузги ҳарорат 30-35 даражадан 20-25 даражага пастлайди. Кечаси эса 10-15 даража атрофида бўлиши кутилмоқда.\nРеспубликамизнинг тоғли ҳудудларида оз миқдорда ёмғир ёғиши мумкин, 11-12 сентябрда ҳарорат 20-25 даража атрофида бўлса, 13-14 сентябрь кунлари 15-20 даражага тушади. Кечаси эса 7-12 даража илиқ бўлиши кутилмоқда.


Мароқли турмушнинг 5 шарти - - Hikoyalar - www.Parvona.com - Музыкальный развлекательный портал!\nМароқли турмушнинг 5 шарти\nҲаётдан завқланиб яшаш учун Париж ёки Амстердамга саёҳат қилиш шарт эмас. Билсангиз, чинакам завқу шавқни ўз уйингиздан топа оласиз. Қолаверса, бундай бахтиёрликнинг нашидаси бир умрга татийди. Ишонмайсизми? Унда мана бу тавсияларни албатта синаб кўринг. Натижаси қувонтирмай қолмайди.\n1. Саранжомлик машғулоти!\nУй йиғиштиришни мажбурий эмас, балки кайфиятингизни кўтарувчи машғулот сифатида бажарсангиз, асабларингиз тинчланиб, чарчоқ нималигини билмайсиз. Шу баҳона бирор янгилик яратишингиз ҳам мумкин. Масалан, кийим жавонингиздан урфдан қолган либосларни олинг-да, кийилмайдиганларини алоҳида ажратинг. Сўнг ранги ва матосига кўра бир-бирига яқинларини тўплаб, айтайлик, ёзги сумка тикиш мумкин. Ёки ёзги шиппагингизнинг устини ишлатилмайдиган либос матоси билан қопласангиз, янгидай бўлади-қолади.\n2. Туйғуларингизни сир тутманг!\nҲар тонгни жуфтингизнинг ёқимли табассуми билан қарши олсангиз, кунингиз ҳам мароқли ва ёқимли кечади. Бунинг учун эса аввало ўзингиз ташаббус кўрсатинг. Эринманг, барвақтроқ туриб, пардозингизни янгиланг, мазали нонушта тайёрланг ва яхши кайфият билан суюклигингиз қаршисида намоён бўлинг. Билсангиз, ҳис-туйғуларни сир тутиш эмас, борлигини билдириб туриш керак!\n3. Табассум — муаммолар ечими!\nЯхши кўрган кружкангизни синдириб қўйдингизми? Ҳечқиси йўқ, «Яхшиликка бўлсин» денг. Компьютерингизнинг бирор детали ишламай қолдими? Кайфиятингизни туширманг! Баҳонада янгисига алмаштириб оласиз. Бу каби кичик муаммоларга хотиржамлик билан қарасангиз, ечими ҳам шунчалик осонлашади. Ахир гиламдаги доғни кетказаман деб, янги гилам тўқий олмайсиз-ку! Шундай экан, кичик муаммоларни катталаштириб, ўзингизга муаммо ахтарманг.\n4. 15 дақиқалик диққатни жамлаш...\nАнчадан бери бажарилишини кутиб турган юмушлар ҳаммамизда топилади. Аммо улар учун куннинг асосий қисмини сарфлаш шарт эмас. Мисол учун, қайдлар ёзилган телефон дафтарчасини қайтадан ёзиш ёки таътил вақтидаги суратларни фотоальбомга жойлаш каби машғулотлар учун бор-йўғи 15 дақиқа вақт кифоя. Ҳар куни атиги 15 дақиқа вақтингизни ана шундай юмушларга ажратсангиз, қарабсизки, уч-тўрт кун деганда натижаси мана ман дея кўзингизни қувонтиради!\n5. Хурсандчилик ўз қўлингизда!\nҲаётимиз кутилмаган воқеаларга бой. Ҳатто эски куртка чўнтагидан топилган беш-олти юз сўм пул, сумканинг бир бурчагида қолиб кетган конфет ҳам кайфиятни кўтара олади. Ҳурсандчилик улашишни сиз ҳам уддалай оласиз. Бунинг учун байрамни кутиш шарт эмас. Шунчаки ўзингизнинг энг мазали пишириғингизни тайёрлаб, яқинларингизни дастурхон атрофига чорланг. Қарабсизки, яқинлар дийдори билан чинакам шодиёна сабабчисига айланасиз!\nХонадонингиз кўнглингиз талпинган маскан бўлишини истасангиз, уйингизни ўзингиз ёқтирган нарсалар билан безатинг!\nУйингиз хоналарини ҳаётингизнинг энг эсда қоларли лаҳзалари акс этган суратлар билан безатинг. Эҳтимол ўша онлардаги қувончни такрорлашни истаб қоларсиз!\nПросмотров: | Комментарии: 0 | Теги: Мароқли турмушнинг 5 шарти | Рейтинг: 0.0/0


Фарғонада ватанпарварлик ҳисси жўш урмоқда. Олий мажлис ва қонунчилик палатаси ва ҳалқ депутутлар сайлови кунига бағишлаб Фарғона вилояти камондан отиш мутасадиллари камондан отиш спорт туридан вилоят очиқ турнирини ўтказишмоқда\nФарғонада ватанпарварлик ҳисси жўш урмоқда. Олий мажлис ва қонунчилик палатаси ва ҳалқ депутутлар сайлови кунига бағишлаб Фарғона вилояти камондан отиш мутасадиллари камондан отиш спорт туридан вилоят очиқ турнирини ўтказишмоқда 17.12.2019 10:15\nЎзбекистон Камондан отиш федерацияси Фарғона вилояти ҳудудий филиали ташаббуси билан Фарғона вилояти Жисмоний тарбия ва спорт бошқармаси кўмагида жорий йилнинг 17-20 декабрь кунлари “Олий мажлис ва қонунчилик палатаси ва ҳалқ депутутлар сайлови куни”га бағишлаб Вилоят очиқ биринчилиги ўтказилмоқда. Мазкур турнирни ўтказишдан мақсад вилоятдаги иқтидорли спортчиларни саралаб олиш, ўз имкониятига ишонган спортчиларга имконият яратишдан иборатдир. Шу билан бир қаторда спортчилар орасида ватанпарварлик руҳини сингдириш асосий мақсад ҳисобланади. Ушбу турнир 20 декабрь кунига қадар давом этади. Иштирок этаётган спортчиларга омад тилаймиз.


Афғон муаммоси. Шу қадар узоқ муҳокама қилинган, дунё ҳамжамиятини шунчалар ташвишга солган масалаки, унга бефарқ бўлмаган қатор давлатлар ҳатто энг малакали дипломатларига Афғонистон бўйича махсус вакил мақомини берган. Ўзбекистон президентининг Афғонистон бўйича махсус вакили Исматулла Эргашев билан суҳбат Тошкент конференцияси, қўшни давлатда кун сайин ўзгариб бораётган вазият ҳамда унинг Ўзбекистон ва дунёга эҳтимолий таъсирлари ҳақида бўлди.\n— Исматулла Раимович, яқинда Тошкентда “Марказий ва Жанубий Осиё: минтақавий ўзаро боғлиқлик. Таҳдидлар ва имкониятлар” мавзусидаги халқаро конференция бўлиб ўтди. Сизнингча, унинг асосий мақсадлари нималардан иборат?\n— Дарҳақиқат, пойтахтимиз “Марказий ва Жанубий Осиё: минтақавий ўзаро боғлиқлик.Таҳдидлар ва имкониятлар” халқаро конференциясига мезбонлик қилди. Деярли барча олий мартабали меҳмонлар ва иштирокчиларнинг умумий фикрига кўра, анжуман юқори ташкилий даража ва юксак савияда ташкил этилди.\nТошкентга Афғонистон президенти Ашраф Ғани, Покистон бош вазири Имрон Хон, Европа Иттифоқининг ташқи ишлар ва хавфсизлик сиёсати бўйича Олий вакили Жозеп Боррель, Хитой, Россия, Ҳиндистон, Туркия, Саудия Арабистони, Кувайт, Бангладеш ҳамда Марказий Осиё республикалари ташқи ишлар вазирлари, Бирлашган Араб Амирликлари энергетика вазири, АҚШ президенти маслаҳатчиси, Эрон, Қатар, Непал ва минтақанинг бошқа мамлакатлари ташқи сиёсат маҳкамаларининг раҳбар шахслари ташриф буюрди. Конференцияда БМТ бош котиби конференц-алоқа тарзида маъруза қилди. Шунингдек, халқаро молия институтлари, нуфузли банклар бошқарув ҳайъати аъзолари ҳамда дунёнинг етакчи тадқиқот ва таҳлилий марказлари вакиллари иштирок этди.\nУшбу халқаро анжуман иштирокчиларининг таркиби ва уларнинг фикр-мулоҳазаларига асосланган ҳолда айтишимиз мумкинки, муҳтарам президентимизнинг мазкур тадбирни ўтказиш бўйича ташаббуслари нафақат минтақа доирасида, балки глобал миқёсда ҳам қўллаб-қувватланди.\nМарказий ва Жанубий Осиё қадимдан бир-бирига узвий боғланган ҳудудлар бўлиб келган. Афсуски турли замонавий глобал муаммолар, хусусан Афғонистонда ҳар хил “сиёсий ўйинлар” оқибатида авж олган фуқаролик уруши икки минтақа ўртасидаги азалий алоқалар узилишига олиб келди ва ўзаро ишончсизлик ва совуқчилик муҳитини юзага келтирди.\nПрезидентимиз ўзаро боғлиқликни қайта тиклаш, Марказий ва Жанубий Осиё мамлакатларининг мавжуд салоҳиятини рўёбга чиқариш, Афғонистонда узил-кесил тинчликни қарор топтириш мақсадида тарихий аҳамиятга эга ғояни илгари сурди. Унинг асосида қуйидаги олий мақсадлар мужассам:\nБиринчидан, Афғон заминида барқарор тинчлик ўрнатиш бўйича минтақа доирасида ва халқаро майдонда ягона ёндашувни шакллантиришга эришиш;\nИккинчидан, Афғонистоннинг икки минтақа ўртасидаги жуғрофий мавқеини унинг ижтимоий-иқтисодий юксалишига хизмат қилувчи омилга айлантириш;\nУчинчидан, минтақада ўзаро ишонч фазосини тиклаш орқали Афғонистон ва Покистоннинг транспорт-транзит салоҳияти ва имкониятларини минтақа юксалишига йўналтириш;\nТўртинчидан, Афғонистоннинг минтақавий савдо-иқтисодий алоқалар тизимига фаол қўшилишини таъминлаш.\nЎзбекистон президенти томонидан илгари сурилган “Термиз - Мозори-Шариф - Кобул – Пешовар” темир йўлини қуриш ташаббусининг ҳаётга татбиқ этилиши Афғонистон ташқи савдосининг 50 фоизга ўсишини таъминлайди ва транзитдан Кобулга йилига 400-500 млн доллар даромад келтиради.\nУмуман олганда, ушбу трансчегаравий темир йўлни фойдаланишга топшириш Марказий ва Жанубий Осиё мамлакатларининг иқтисодий ривожи учун мустаҳкам замин яратади.\nШу билан бирга, муҳтарам президентимиз ўзаро алоқаларни ва минтақавий ҳамкорликни мустаҳкамламасдан туриб бугунги кунда мамлакатларимиз дуч келаётган хавф-хатар ва таҳдидларни енгиб бўлмаслигини халқаро ҳамжамият диққатига етказди.\nБугунги кунда Афғонистон ўзининг янги тарихидаги муҳим бурилиш даврини бошдан кечирмоқда. Шу ўринда, Тошкент халқаро конференцияси якунлангач, Доҳа шаҳрида мухолиф афғон томонларининг анчадан бери тўхтаб турган музокаралари бошланишида ҳам рамзий маъно бор, деб ўйлайман.\n— Суҳбатимизни кўпчилик ватандошларни хавотирга солаётган бир савол билан давом эттирсак. АҚШ ҳарбийлари кетгач, Афғонистонда нима бўлади?\n— Ўзбекистон минтақанинг бошқа мамлакатлари сингари, Афғонистондан хорижий қўшинлар юксак масъулият ва жавобгарлик асосида ҳамда мамлакатда тинчлик жараёнининг суръатига мутаносиб равишда олиб чиқилиши тарафдоридир.\nТаъкидлаш жоизки, сўнгги 20 йил давомида Афғонистонда инсон, хотин-қизлар ва мамлакатда яшовчи турли миллатларнинг ҳуқуқларини, фуқаролик жамияти фаолиятини таъминлаш бўйича муҳим давлат институтлари ташкил этилди. Биз ушбу эришилган барча ютуқларни Афғонистоннинг келажаги учун ўта муҳимлигини инобатга олган ҳолда, уларни сақлаб қолиш зарур деб, ҳисоблаймиз.\nАҚШ қўшинларининг олиб чиқилиши ортидан Афғонистон шимолидаги вазиятнинг кескинлашуви, мамлакат ичида умуммиллий ярашувга эришиш нечоғлик зарурлигининг яққол исботидир.\nЮқорида қайд этганимдек, Қатар ҳукуматининг бевосита кўмагида Доҳа шаҳрида мухолиф афғон томонлари ўртасида янгидан бошланган тўғридан тўғри музокаралар айнан шу мақсадга йўналтирилган.\nБиринчи навбатда, ушбу музокаралар ўзаро курашаётган томонлар ўртасида ўт очишни тўлиқ тўхтатиш ва Умуммиллий тинчлик Шартномасини имзолашга ёрдам беришига умид билдирамиз.\nШубҳасиз, Афғонистондаги бугунги воқелик минтақа ва глобал миқёсда ягона мавқе ишлаб чиқишни талаб қилмоқда.\nШу ўринда қуйидагиларни таъкидлашни истардим:\nБиринчидан, миллий келишувга эришишнинг муқобил йўли мавжуд эмас;\nИккинчидан, мамлакатда хорижий кучлар ёрдамида юзага келган вазиятни сақлаб қолишнинг имкони йўқ;\nУчинчидан, мамлакатдаги барча сиёсий партиялар ва кучлар ўз халқининг келажаги учун бирлашиши лозим;\nТўртинчидан, ўтган йилнинг 12 сентябрида бошланган расмий Кобул ва “Толибон” ўртасидаги афғонлараро тинчлик жараёни барча ички сиёсий гуруҳларни қамраб олиши шарт.\nАлоҳида таъкидлаб ўтиш жоизки, мухолиф томонлар Афғонистондаги этник хилма-хилликни эътироф этишлари ва тинчлик музокараларида ўзаро конструктив компромиссларга тайёр бўлишлари зарур. Мамлакатдаги турли миллат вакилларини тинчлик бўйича сиёсий жараёнларга жалб қилиш – мамлакатда якуний сулҳга эришишга кўмаклашади. Афғонистон ҳудуди, хорижий кучлар чиқиб кетгач, турли кўринишдаги террористик ташкилотлар учун бошпана ва учинчи давлатлар учун таҳдид маконига айланмаслиги ўта муҳимдир.\nБир сўз билан айтганда, бугунги вазиятда Афғонистон ҳукумати барча ички этно-сиёсий кучлар билан ўзаро бирлашган ҳолда мамлакатда Умуммилий ярашувга эришиш ва афғон халқи узоқ йиллар давомида интизорлик билан кутган тинчлик учун якдиллик билан саъй-ҳаракатларни амалга ошириши зарур.\n— Толиблар Марказий Осиёга дахл қилмаслигини такрор-такрор айтмоқда. Ташқи ишлар вазири Абдулазиз Комилов ҳам яқинда америкалик журналистга берган интервьюсида “Толибон” ҳали бирор марта Афғонистон ташқарисида теракт содир этмаганини айтди. Бироқ Тошкентдаги конференцияда Россия ташқи ишлар вазири Сергей Лавров Афғонистондаги нотинчлик қўшни давлатларга тарқалиши хавфи ҳақида таъкидлади. Сиз бу хавфни қандай баҳолайсиз?\n— Ўзбекистон президенти Шавкат Мирзиёев 2018 йили Тошкентда бўлиб ўтган юқори даражадаги Афғонистон бўйича тинчлик конференциясида таъкидлаганидек, Афғонистоннинг хавфсизлиги – бу Ўзбекистон хавфсизлиги, бутун бепоён Марказий ва Жанубий Осиё минтақаси барқарорлиги ҳамда тараққиётининг гаровидир.\nШундан келиб чиққан ҳолда айтишимиз мумкинки, давлатимиз раҳбарининг Афғонистон йўналишидаги сиёсати фақатгина бу мамлакат тинчлиги учунгина эмас, балки умумий уйимиз бўлган минтақада хавфсизликни таъминлаш ҳамда ҳар қандай терроризм, ақидапарастлик ва зўравонликдан йироқ бўлган тинчлик учун курашишни мақсад қилиб қўйган.\nШу сабабли, Ўзбекистон Афғонистондаги барча етакчи сиёсий-ҳарбий кучлар вакиллари, жумладан “Толибон” ҳаракати раҳбарияти билан равон ва бетараф мустаҳкам алоқаларни ўрнатган. Шуни айтиб ўтиш жоизки, уларнинг барчаси, шу жумладан, “Толибон” раҳбарияти, мулоқотлар давомида расмий Тошкент афғон инқирозини ҳал қилишда холисона, самимий ва конструктив сиёсат юритаётганини тан олишмоқда ва шу билан бирга, улар Ўзбекистон президентининг сиёсатига тўла ишонч билдиришмоқда. Чунки, Ўзбекистон раҳбариятининг Марказий Осиё мамлакатлари, жумладан, Афғонистон билан яхши қўшничилик алоқаларини кенгайтириш сиёсати минтақавий ҳамкорликнинг янги муҳитини яратмоқда ва келажакка умидларимизни мустаҳкамламоқда.\nБиз, ушбу давлатда тинчлик ўрнатилиши учун лозим бўлган асосий тамойилга содиқ қоламиз. Яъни мамлакатда барқарор тинчлик ўрнатиш учун зарур бўлган сиёсий жараёнлар фақат афғонларнинг ўзи томонидан ва Афғонистон халқи раҳбарлигида амалга оширилиши зарур.\nБундан ташқари, Афғонистон геополитик манфаатлар тўқнашадиган саҳнага айланмаслиги лозим. Шу нуқтайи назардан, АҚШ, Россия ва Хитой “учлиги”нинг ташкил этилиши ва унга Покистоннинг қўшилгани алоҳида аҳамият касб этади, чунки бу давлатлар ўртасида афғон муаммоси бўйича якдилликка эришиш ўта муҳимдир. Шу билан бирга, бу масалада Эроннинг ҳам мавқейи ҳисобга олиниши шарт, деб ўйлайман.\nШунингдек, минтақанинг барча давлатлари Афғонистондаги вазиятни бир хил баҳолаши, мавжуд муаммолар ечими ва юзага келадиган таҳдидларга нисбатан муштарак қарашга эга бўлиши зарур. Агар ушбу мамлакатлар муаммоларни фақат ўзлари эмас, балки ўзаро консенсусга эришган ҳолда биргаликда ечадиган бўлса, Афғонистонда барқарор тинчлик ўрнатиш учун муҳим замин яратилган бўлар эди.\nАлбатта, Афғонистондаги нотинчлик бизни ҳам хавотирга солади ва унинг салбий таъсирининг олдини олиш учун керакли чора-тадбирлар кўриб қўйилган. Лекин шу билан бирга айтиб ўтмоқчи эдимки, “Толибон” раҳбарияти билан мулоқотларимиз давомида улар бир неча бор фақатгина ўз мамлакатлари озодлиги учун курашаётганликлари ва қўшни давлатлар, шу жумладан, Ўзбекистон чегараларини бузиш ёки Афғонистон ҳудуди орқали мамлакатимизга ҳеч қандай таҳдидларга йўл қўймасликларини алоҳида аҳамият билан таъкидлаб ўтишди.\nЎйлайманки, биз азалий қўшнимиз бўлмиш Афғонистон билан доимо яхши қўшничилик муносабатларини сақлаб қоламиз ва биродарлик ришталарини янада кенгайтирамиз.\n— Афғонистондан Ўзбекистонга қочиб ўтаётганлар ўз ватанига қайтариб юборилмоқда. АҚШга хайрихоҳлик билдирган, бугунги кунда реал хавф остида қолаётган одамларнинг тақдири муҳокама қилиняптими? Ўзбекистон уларга бошпана бериши мумкинми?\n— Ҳақиқатан, бу Ўзбекистон учун ўта жиддий ва ҳассос масаладир ва уни бирданига ҳал этиб бўлмайди. Бу муаммони унинг сиёсий, иқтисодий ва ижтимоий хусусиятларидан келиб чиққан ҳолда ҳал этиш лозим.\nМаълумки, Ўзбекистон қочоқлар мақоми тўғрисидаги 1951 йил Конвенциясига ва 1967 йилда қабул қилинган Протоколга қўшилмаган, ундан ташқари, мамлакатимиз қонунчилигида қочоқлар мақомини олиш тартиби ҳам кўзда тутилмаган.\nШундан келиб чиққан ҳолда, ҳамда ушбу масаланинг ички ва ташқи омилларини назарга олган ҳолда, АҚШга хайриҳоҳлик билдирган афғон фуқароларига бизнинг заминимизда бошпана беришнинг қонуний ва амалий асослари йўқ.\n“Толибон” раҳбариятининг яқин кунлардаги баёнотига мувофиқ, хорижий мамлакатлар билан ҳамкорлик қилган афғон фуқароларини авф этиш ва агар улар ўз халқига холисона хизмат қилиш истагини билдиришса, уларга озодлик ваъда қилиниши эълон қилинган.\nЎзингизга маълумки, қочоқлар муаммосида етакчилик ва мувофиқлаштириш роли бевосита БМТга тегишлидир. Агар бу халқаро ташкилот тегишли мурожаат билан чиқса, Ўзбекистоннинг чегара ҳудудида БМТнинг қочоқлар бўйича олий комиссариати ваколатхонаси очиш ва унинг Афғонистон ҳудудида жойлашган қочоқларга ёрдам бериш бўйича фаолиятини таъминлаш масаласи ижобий кўриб чиқилиши мумкин.\nЎзбекистон яхши қўшничилик ва ўзаро ҳурмат тамойилларига риоя этган ҳолда Афғонистондан мамлакатимиз ҳудудига қочиб ўтган афғон ҳарбийларининг ҳаётини сақлаб қолишда ёрдам берди ва уларнинг ўз хоҳиш-истаклари асосида ватанга қайтишида ёрдам кўрсатди. Ўзбекистон бошқа мамлакатларнинг ички ишларига аралашмаслик принципига содиқ қолади.\n— Бўлиб ўтган конференция доирасида АҚШ, Ўзбекистон, Афғонистон ва Покистон иштирокида тўрт томонлама янги сиёсий платформа ташкил этилгани эълон қилинди. Бу “тўртлик” асосан афғонлараро инклюзив музокараларни йўлга қўйиш билан шуғулланадими?\n— Халқаро анжуман доирасида АҚШ ташаббусига биноан янги “тўртлик” ташкил этилгани тўғрисида баёнот тарқатилди. Шуни айтиб ўтиш керакки, бу масала бирданига ёки ўз-ўзидан келиб чиққани йуқ.\nЭсингизда бўлса ўтган йилнинг ўрталарида Американинг Афғонистондаги ярашув масалалари бўйича махсус вакили Залмай Халилзод ва Халқаро тараққиётни молиялаштириш корпорацияси бош ижрочи директори Адам Болер бошчилигидаги ҳайъатнинг Тошкентга сафари чоғида Ўзбекистон ва Афғонистон иштирокида амалга оширилиши режалаштирилган лойиҳаларни молиялаштириш масаласи ҳам кўриб чиқилган эди.\nАмерика ҳайъати билан музокаралар чоғида Ўзбекистон ташаббуси билан Афғонистонда амалга оширилиши кўзда тутилаётган энергетика ва транспорт-коммуникация лойиҳаларининг бу мамлакатда доимий тинчликни ўрнатиш учун аҳамияти беқиёс эканлигига алоҳида урғу берилди.\nШундан кейин бу масала бўйича томонлар иштирокида ўзаро музокаралар ва фикр алмашувлар йўлга қўйилди, шу жумладан, Марказий ва Жанубий Осиё минтақаларининг ўзаро боғлиқлигини таъминловчи лойиҳаларни амалга оширишга қаратилган янги форматни ташкил этиш ҳам учрашувларнинг кун тартибидан ўрин олган эди.\nБаъзилар, сиз савол бергандек, бу янги формат фақат инклюзив афғонлараро музокаралар учун хизмат қилади, деган фикрни билдирди.\nЛекин бу саёзроқ хулоса, чунки бу форматнинг асосий йўналишларидан бири – минтақавий ўзаро боғлиқликни кенгайтиришга хизмат қилиш. Шу билан бирга, АҚШ, Ўзбекистон, Афғонистон ва Покистон вакиллари, минтақалараро алоқаларнинг ривожланиши Афғонистонда доимий тинчлик ва барқарорликни ўрнатиш учун ўта муҳим эканлигини эътироф этишди. Бошқача қилиб айтганда – тинчлик ва минтақавий боғлиқлик бир-бирини ўзаро кучайтирувчи омиллар ҳисобланади.\nТомонлар самарали халқаро савдо йўналишларини ривожлантиришни тарихий имкониятларидан келиб чиққан ҳолда, ўзаро тижоратни кенгайтириш, янги транзит маршрутларини яратиш ва иқтисодий алоқаларни мустаҳкамлашга умид билдиришди.\nЯқин келажакда ушбу мамлакатларнинг вакиллари йиғилиб “тўртлик” доирасида бўлажак ҳамкорликнинг устувор йўналишлари ҳақида келишиб олади.\nМен ўйлайманки АҚШ, Ўзбекистон, Афғонистон ва Покистон иштирокида янги “тўртлик” форматининг ташкил этилиши бўлиб ўтган нуфузли халқаро анжуманнинг амалий натижаларидан бири бўлди.\n— Давлатимиз раҳбари Афғонистон Ислом Республикаси, Марказий ва Жанубий Осиё ўзаро боғлиқлигининг муҳим бўғини деб таъкидлади. Бу ҳақда сиз нима дея оласиз?\n— Авваламбор шуни таъкидлаш жоизки, бўлиб ўтган халқаро конференция Марказий ва Жанубий Осиё минтақалари ўртасидаги тарихий алоқаларни тиклаш, мамлакатлар ўртасидаги ишончсизликка барҳам бериш йўлидаги дадил қадам бўлди ва давлатимиз раҳбари ўз нутқларида ушбу йўналишда истиқболли ғояларни ўртага ташладилар.\nАнжуманда Ўзбекистон томонидан Афғонистонда амалга оширилиши кўзда тутилган энергетика ва транспорт-коммуникация соҳасидаги лойиҳаларга урғу берилди.\nПрезидентимиз бу лойиҳаларнинг минтақавий аҳамиятга эга эканлиги ҳамда афғон халқи манфаатлари йўлида амалга оширилишини таъкидлади. Маълумки, Афғонистоннинг иқтисодий тикланиши нафақат ушбу мамлакатнинг келажаги, балки улкан минтақанинг истиқболини белгиловчи омил ҳисобланади.\nЎзбекистон Афғонистон билан ҳамкорликда “Сурхон – Пули-Хумри” электр тармоғини барпо этиш ҳамда Трансафғон транспорт йўлагини яратиш каби муҳим инфратузилма лойиҳаларини амалга ошириб келмоқда.\nИшончим комилки, ушбу режаларнинг ҳаётга татбиқ этилиши Афғонистон халқи учун минглаб иш ўринларини яратиш билан бир қаторда, мамлакатнинг иқтисодий ривожланиши учун мустаҳкам пойдевор яратади.\nАфғонистонда бардавом тинчлик ва осойишталик ўрнатилган тақдирдагина ушбу мақсадларга эришиш мумкин.\nФикримча, бўлиб ўтган нуфузли халқаро конференция давлатимиз раҳбари томонидан афғон муаммосини тинч йўллар билан ҳал этиш, унинг миллий иқтисодини тиклаш йўлида амалга оширилаётган саъй-ҳаракатларнинг мантиқий давомидир.\nХулоса қилиб айтганда, Тошкент конференцияси Ўзбекистон афғон муаммосини тинч йўл билан ҳал этиш бўйича асосий дипломатия майдони ҳамда минтақавий боғлиқлик ғоясини амалда илгари сураётган локомотив давлат эканлигини яна бир бор тасдиқлади.\nШу нуқтайи назардан, замонамизнинг энг долзарб мавзусига бағишланган халқаро форум ўз вақтида амалга оширилган ташаббус бўлди.


«Рома» Мхитарян ва Смоллинг масаласида бир қарорга келди\nРомаГенрих МхитарянКрис Смоллинг\n«Ром» бош мураббийи Паулу Фонсека клуб ижарадаги футболчилар – « Манчестер Юнайтед» ҳимоячиси Крис Смоллинг ва «Арсенал» яримҳимоячиси Генрих Мхитарянни сотиб олишни мақсад қилганлигини айтди.\n«Крис – ажойиб йигит ва ўз ишининг профессионали. У Италия футболига тезда мослаша олди. Смоллинг жамоамизда ўз ўрнига эга бўлишга улгурди – клубда уни барча яхши кўради. Клуб сингари мен ҳам уни жамоада қолишини истардим. Бу мавзуда Криснинг ўзи билан бир неча марта гаплашиб олдик. «Манчестер Юнайтед»нинг бу борадаги қарашидан хабарим йўқ, аммо Крис биз учун жуда муҳим ўйинчига айланиб бўлган.\nМхитарян ҳақида гапирадиган бўлсам, Генрих жароҳатидан қутилиб сафга қайтгач, ўз даражасини кўрсатишни бошлади. У майдонда ўзини жуда яхши кўрсатмоқда, муҳим қарорлари билан жамоага фойда келтирмоқда. Мхитарянни ҳам Римда олиб қолмоқчимиз», - дея Фонсеканинг сўзларидан иқтибос келтирмоқда Sky Sports.\nЭслатиб ўтамиз, олдинроқ «Рома» Смоллинг учун 16,5 миллион фунт стерлинг таклиф қилаётгани, «МЮ» эса 25 миллион фунт стерлинг сўраётгани ҳақида хабарлар тарқалганди.


“Ювентус” – “Барселона” учрашувига оид фактлар\n11 апрель, 2017, 20:22 863\nБир неча соатлардан сўнг ЕЧЛ чорак финалида “Ювентус” ва “Барселона” жамоалари тўқнаш келишади. Биз эса бўлажак учрашув олдидан мазкур ўйинга оид фактларни эътиборингизга ҳавола қиламиз.\n>>ЕЧЛ. Ҳар бир босқичдаги энг йирик ҳисоблар\n• Бу жамоалар шу вақтга қадар 7 марта ўзаро рўбаро келганлар. 3 марта “Барселона”, икки бор “Ювентус” ғалаба қозонган. Қолган икки ўйинда ғолиб номи аниқланмаган;\n• Мазкур икки клуб икки ўйиндан иборат бўлган ўзаро баҳсларда тўртинчи марта тўқнаш келмоқда;\n• Илк бор плей-оффда бу жамоалар 1985/86 йилги мавсумда ЕЧК чорак финалида тўқнаш келишган. “Камп Ноу”да 1:0 ҳисобида мезбонлар ғалаба қозонган бўлса, жавоб баҳсида кучлар тенг келган – 1:1 ва ярим финал йўлланмасига “Барселона” эга чиққан;\n• Плей-оффдаги иккинчи ўзаро тўқнашув эса 1991 йилда бўлиб ўтган. КEК ярим финали доирасида ўтказилган “Камп Ноу”даги дастлабки ўйинда “блаугранаслар” 3:1 ҳисобида зафар қучган. Туринда эса “кекса синьора” Мишель Платинининг ягона голи эвазига ғалаба қозонган. Аммо бу финалга чиқиш учун камлик қилган;\n• Плей-оффдаги учинчи ўзаро ўйин эса 2002/03 йилги мавсумда ЕЧЛ чорак финалида бўлиб ўтган. Туриндаги беллашувда кучлар тенг келган(1:1) бўлса, “Камп Ноу”да ҳам асосий дақиқаларда шундай ҳисоб қайд этилган. Қўшимча бўлимдаги гол эвазига эса 10 киши бўлиб ўйнаган “Ювентус” ғалаба қозонган ва мезбонларни турнирдан чиқариб юборган. “Барса”нинг ҳозирги мураббийи Луис Энрике “блаугранаслар” сафида ҳар иккала баҳсда ҳам майдонга тушган;\n• Ювентус” еврокубокларда ўз майдонида 21 та ўйиндан буён мағлубиятга учрамай келмоқда(12 ғалаба, 9 дуранг). Сўнгги бор Туринда “Бавария” ғалаба қозонган, 2013 йилда;\n• “Юве” бу мавсум ўз майдонида ўтган 4 беллашувнинг иккисида ғалаба қозонган;\n• “Бьянконерилар” еврокубокларда икки ўйиндан иборат бўлган баҳсларда испан жамоаларига қарши статистикаси қуйидагича кўриниш олган: 8 ғалаба, 6 мағлубият;\n• “Ювентус” еврокубокларда испан жамоалари билан ўз майдонида 24 бор ўйнаган. Натижалар қуйидагича 14 ғалаба, 8 дуранг ва икки мағлубият;\n• “Барселона”нинг еврокубокларда икки ўйиндан иборат бўлган баҳсларда итальян жамоаларига қарши статистикаси: 8 ғалаба, 3 мағлубият.


Ўзбекистон Республикаси визаси\nЎзбекистонга кириш ва чиқиш\n917 марта ўқилди\nЧет эл фуқаролари ва фуқаролиги йўқ шахслар\nЎзбекистонга хусусий ҳамда хизмат ишлари бўйича, турист сифатида, дам олиш, ўқиш, ишлаш, даволаниш ва доимий яшаш учун келишлари;\nЎзбекистон ҳудудига кириш, унинг ҳудудидан транзит орқали ўтиш фақатгина кириш визалари мавжуд бўлган (визасиз режим амал қиладиган давлат фуқаролари бундан мустасно) ҳоллардагина амалга оширишлари мумкин.\nЎзбекистонга кириш визалари бериш асослари\nЎзбекистон ҳудуди бўйича транзит ўтилганда.\nХорижий фуқароларга Ўзбекистонга кириш визалари қуйидаги ҳолларда берилади\nа) Ўзбекистон Республикасининг чет элдаги консуллик муассасалари томонидан, бундай консуллик муассасалари мавжуд бўлмаган тақдирда эса — Ўзбекистон Республикаси Ташқи ишлар вазирлигининг (ТИВ) икки томонлама битими мавжуд бўлган бошқа давлатларнинг консуллик муассасалари томонидан берилади.\nб) халқаро аэропорт мақомига эга бўлган Ўзбекистон аэропортларидаги ТИВ бўлинмалари томонидан берилади.\nАэропортларда ТИВ консуллик муассасалари ва бўлинмалари томонидан Ўзбекистон Республикасига кириш визалари хорижий фуқароларнинг барча тоифаларига берилади.\nв) Ўзбекистоннинг электрон визалар расмий портали орқали электрон визаларини расмийлаштириш.\nЎзбекистонга кириш визалари 1 йилдан ортиқ бўлмаган муддатга берилади.\nАйрим фуқароларга 3 йилгача муддатга берилиши мумкин.\nКириш визаларини берганлик ва расмийлаштирганлик учун консуллик йиғимлари (давлат божлари)\n► Бир марталик визалар учун:\n7 кунгача – 40 АҚШ доллари;\n15 кунгача –50 АҚШ доллари;\n30 кунгача – 60 АҚШ доллари;\n3 ойгача – 80 АҚШ доллари;\n6 ойгача – 120 АҚШ доллари.\nИзоҳ: ҳар бир марта такроран олинган виза учун тариф 10 АҚШ долларига ошади.\n► Кўп марталик визалар учун:\n6 ойгача – 150 АҚШ доллари;\n1 йилгача – 250 АҚШ доллари.\n► Транзит визалар учун:\n72 соатгача – 40 АҚШ доллари;\n2 марталик транзит виза учун – 50 АҚШ доллари.\n► Гуруҳ визалари учун (гуруҳда 16 ёшга тўлмаган болаларни истисно қилганда 5 киши бўлиши керак):\n15 кунгача – ҳар бир киши учун 15 АҚШ доллари;\n30 кунгача – ҳар бир киши учун 25 АҚШ доллари.\n► Визалар бериш чоғида амалда қилинган сарф-харажатлар учун ҳам тўлов ундирилади. Мазкур тўлов миқдори визани расмийлаштириш жойига боғлиқ.\nКириш визалари - 1 йилдан ортиқ бўлмаган муддатга берилади.\nКириш визалари муддатини узайтириш\nВизани узайтириш - амал қилиш муддати ўзгартирилган янги виза бериш йўли билан амалга ошириладиган Республика ҳудудида қонуний равишда бўлишига рухсат берилганлиги узайтиришни билдиради.\nХорижий фуқароларнинг тоифасига қараб, Ўзбекистон визаларини амал қилиш муддатини узайтириш Ташқи ишлар ва Ички ишлар вазирлиги (ҳудудий органлари) томонидан амалга оширилади.\nЎзбекистон Ташқи ишлар вазирлиги (ТИВ) ва унинг Ўзбекистон ҳудудидаги бўлинмалари томонидан қуйидаги шахсларнинг визалари узайтирилади\nЎзбекистон ТИВда ёки Адлия вазирлигида аккредитациядан ўтган хорижий давлатларнинг доимий ваколатхоналари,халқаро ташкилотлар ва матбуот ходимларига (ва уларнинг қаромоғида бўлган оила аъзоларига);\nрасмий ва парламент делегациялари аъзоларига;\nдипломатик мақомга эга бўлган бошқа шахсларга;\n“а” пункти остида кўрсатилган, 2 мартадан кўп бўлмаган, хорижий фуқароларнинг таклифи бўйича келганларга.\nКўп марталик визалар “а” бандда кўрсатилган хорижий фуқароларга уларнинг аккредитация муддатига берилади, “б”,”в” ва “г” бандларда кўрсатилган бошқа фуқароларга эса 1 йилгача муддатда берилади.\nИчки ишлар вазирлиги (ИИВ), ҳудудий ички ишлар органлари томонидан визалар муддатини узайтириш\nИчки ишлар вазирлиги (ИИВ), ҳудудий ички ишлар органлари томонидан юқорида кўрсатилмаган хорижий фуқароларнинг учун Ўзбекистондан кириш визаларини (чиқиш, чиқиш-кириш) бериш ва амал қилиш муддатини узайтиришни амалга оширади.\nИИВ томонидан 1 йил муддатга бериладиган кўп марталик визалар хорижий фуқароларнинг қуйидаги тоифаларига ва уларнинг оила аъзоларига берилади:\nа) Инвестиция давлат қўмитасида аккредитациядан ўтган фирма ва компанияларнинг доимий ваколатхоналари ходимларига (ваколатхона ходимининг аккредитациядан ўтганлигини тасдиқловчи ҳужжатлар асосида);\nВиза хорижий фирма ёки компаниянинг доимий ваколатхонасининг расмий илтимосномаси асосида берилади.\nб) Ўзбекистонда қонунчиликда ўрнатилган тартибда рўйхатдан ўтган хорижий банклар ёки бошқа молия ташкилотлари ходимларига (хорижий банк ёки бошқа молия ташкилотлари штатига хорижий фуқарони киритилганлигини тасдиқловчи ҳужжатлар асосида).\nВиза хорижий банк ёки бошқа молия ташкилотининг расмий илтимосномаси асосида берилади.\nв) қўшма корхона ва 100 фоиз хорижий инвестицияли корхона ходимларига, Ўзбекистонда рўйхатдан ўтган ёки аккредитацияланган хорижий фирма ходимларига, улар томонидан Ташқи миграция фаолияти бўйича агентликнинг меҳнат фаолиятига рухсати олинганидан сўнг агар бошқа икки томонлама ва кўп томонлама ҳукуматлараро келишувлар кўзда тутилмаган бўлса;\nВиза корхонанинг расмий илтимосномаси асосида берилади.\nг) инвестиция лойиҳаларини амалга оширишда иштирок этувчи хорижий компанияларнинг мансабдор шахслари ва мутахассисларига.\nВиза Ўзбекистоннинг вазирлик, идора ва хўжалик бирлашмалари раҳбарларининг расмий илтимосномаси асосида берилади.\nДавлат божи миқдори (муддатга қараб)\n7 кунгача - 40 АҚШ доллари;\n15 кунгача - 50 АҚШ доллари;\n30 кунгача - 60 АҚШ доллари;\n3 ойгача - 80 АҚШ доллари;\n6 ойгача - 120 АҚШ доллари;\n1 йилгача - 160 АҚШ доллари.\nЎзбекистонга кириш қуйидаги ҳолларда рад этилиши мумкин\nмиллий хавфсизликни таъминлаш ёки жамоат тартибини сақлаш мақсадида;\nагар бу Ўзбекистон фуқаролари ва бошқа шахсларнинг ҳуқуқ ва қонуний манфаатларини ҳимоя қилиш учун зарур бўлса;\nагар шахс хорижий террористик, экстремистик ва бошқа жиноий ташкилотлар фаолиятига алоқадор бўлса;\nагар шахс ўзи ҳақида шак-шубҳасиз ёлғон маълумотларни хабар қилган ёки зарур бўлган ҳужжатларни тақдим этмаганда;\nагар шахслар аввалги келиш вақтида уларга кириш-чиқиш тартиби ёки хорижий фуқароларнинг Ўзбекистонда божхона, валюта ёки Ўзбекистоннинг бошқа қонунчиликдаги келиш қоидаларини бузганлик фактлари аниқланса;\nагар шахс жамият хавфсизлиги ва саломатлигига хавф туғдирувчи ва Соғлиқни салаш вазирлиги томонидан тасдиқланган рўйхатда эслатиб ўтилган тегишли касалликлар билан оғриётган ёки саломатлиги бузилган бўлса;\nагар унга нисбатан Ўзбекистон ҳудудига киришни чеклаш тўғрисидаги қарор қабул қилинган бўлса.\nИзоҳ: Ўзбекистонга кириш визасини расмийлаштириш ва уни узайтириш учун Ташқи ишлар вазирлигининг Дипломатик ваколатхоналарга хизмат кўрсатиш бошқармаси хизматидан фойдаланиш мумкин.\n2019 йил 1 февралдан бошлаб фуқаролари учун 30 кун муддатга визасиз режим жорий қилинадиган мамлакатлар рўйхати\n2019 йил 1 февралдан бошлаб фуқаролари электрон кириш визасини олиш имкониятига эга бўлган мамлакатлар рўйхати\nЎзбекистон Республикаси визаси ҳақида тўлиқ ва батафсил маълумот олиш учун ҳаволага ўтинг.\nфуқаролиги бўлмаган шахслар\nЎзбекистон Республикаси Президентининг қарори. ПҚ-3836-сон. 04.07.2018 й.\nЎзбекистон Республикаси Вазирлар Маҳкамасининг қарори. 408-сон. 21.11.1996 й.\nВиза талабномаси намунаси\nВиза сўровномасини онлайн тўлдириш


Минитрактор деганини пропанда ҳам ишлатамиз | QISHLOQ HAYOTI\nМинитрактор деганини пропанда ҳам ишлатамиз\nИюль 31, 2017 Marks Yusupov\tАгросаноат\nТўрақўрғон тумани Найманча маҳалласида яшовчи, мутахассислиги газ ва электр пайвандчиси Ҳожиназар Ходиназаров яратган минитрактор дастлаб Наманган шаҳрида ўтказилган Инновацион лойиҳалар ва ғоялар ярмаркасида намойиш этилганди.\nКейинчалик пойтахтимизда “Ўзэкспомарказ”да ўтказилган “Uzbekistan Аgrotech Expo – 2017” ҳамда “Uzbekistan Аgromash Еxpo – 2017” халқаро ихтисослаштирилган кўргазмаларида ўзининг занжирли универсал минитрактори билан қатнашиб, иштирокчилар эътиборини қозонди.\nИзланувчан ихтирочининг янги техникаси боғдорчилик ва узумчилик ишларида фойдаланиш учун мўлжалланган. У билан ерларни шудгорлаш, чизеллаш, текислаш, ариқ очиш ва кўмиш, дарахтларга кимёвий дорилар пуркаш, юкларни ташиш ва тушириш каби юмушлар бажарилади. 98 от кучига эга минитрактор двигатели пропан газ ёнилғисига ишлайди.\nМевали дарахт шохларига зиён етказмаслик учун минитрактор кабинаси тентли, рамаси тезкор ёпиладиган ва очиладиган қилиб ишланган. Бир жойдан иккинчи жойга етказиш учун ўзиюрар трайлерга эга. У қувват олиш валидан ҳаракатланади ва ташиш учун қўшимча транспорт воситаси талаб қилмайди. Бу трайлерга далада каркаслар ўрнатилиб, устига тентли материал ёпилса, боғбон, деҳқон ёки фермерлар учун мўъжазгина шийпончага айланади. Яъни тушлик пайтида тамадди қилиш, кун исиб кетган ёки ёғин-сочин пайтида бошпана учун жой қидириб юришга ҳожат қолмайди.\nШунингдек, ҳар нарсага қизиқувчан Ҳожиназар уйида узум кўчатларини тараш, хомток қилиш, сўритокларни, қолаверса, одам бўйи етмайдиган жойларни бўяш, суваш каби ишларни бажаришда қулай бўлиши учун қўл билан ҳаракатланадиган, электр токи орқали бошқариладиган нарвон-шоти ҳам яратган. Бу мосламани керакли баландликкача кўтариб-тушириб, истаган юмушни бемалол бажариш мумкин.\n– Тошкентдаги кўргазма мен учун ниҳоятда фойдали бўлди, – дейди Ҳожиназар Ходиназаров. – Энг аввало, бошқа вилоятлардаги мен сингари ихтирочилар билан мулоқот қилиб, ўзаро тажриба алмашдим. Қолаверса, ушбу техника мутахассислар назарига тушди. Албатта, буларнинг бари мени ниҳоятда руҳлантирди.\nТўрақўрғонлик ҳамюртимиз тиришқоқлиги, изланувчанлиги билан ўз мақсадига етди, янги техника ўйлаб топди. У тегишли мутахассислар томонидан атрофлича ўрганилиб, такомиллаштирилиб, ишлаб чиқаришга жорий этилса, ажаб эмас.